4. การประกอบธุรกิจของธนาคาร บริษัทย่อย และบริษัทร่วม

4.1 การประกอบธุรกิจของธนาคาร

ธนาคารดำเนินธุรกิจต่าง ๆ ตามที่กำหนดในพระราชบัญญัติธุรกิจสถาบันการเงิน พ.ศ. 2551
โดยสอดคล้องกับข้อกำหนดของธนาคารแห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
รวมถึงประกาศอื่นที่เกี่ยวข้อง

4.1.1 ลักษณะบริการ

ลักษณะบริการของธนาคารสามารถแบ่งออกเป็น 3 ประเภทหลัก โดยมีรายละเอียดสรุปได้ดังนี้

(1) การรับฝากเงิน

ธนาคารจะรับฝากเงินจากบุคคลทั่วไปและองค์กรธุรกิจ โดยจำแนกเป็น 4 ประเภท ได้แก่

 เงินฝากกระแสรายวัน

 เงินฝากออมทรัพย์

 เงินฝากประจำ

 เงินฝากเงินตราต่างประเทศ

นอกจากการให้บริการด้านเงินฝากที่เป็นไปโดยสอดคล้องกับความต้องการของลูกค้าผู้ใช้บริการปัจจุบันแล้ว
ธนาคารยังได้พัฒนาผลิตภัณฑ์และบริการอย่างต่อเนื่องเพื่อสร้างความพึงพอใจต่อลูกค้า
โดยเพิ่มความหลากหลายของผลิตภัณฑ์และบริการตามความต้องการของลูกค้า เช่น
เงินฝากกรุงศรีทีนพลัส สำหรับเด็กและผู้เยาว์ เงินฝากประจำกรุงศรีเซฟเวอร์พลัส (6 เดือน)
และเงินฝากประจำกรุงศรีปลอดภาษี 24 เดือน
สำหรับกลุ่มลูกค้าที่ต้องการฝากเงินรายเดือนเพื่อรับดอกเบี้ยสูงกว่าปกติ เป็นต้น

(2) การให้สินเชื่อ

(2.1) นโยบายการให้สินเชื่อ

สินเชื่อที่ธนาคารและกิจการในกลุ่มให้บริการ แบ่งเป็นประเภทต่าง ๆ ได้ดังนี้

 สินเชื่อเพื่อใช้เป็นแหล่งเงินทุนหมุนเวียนในธุรกิจประจำวัน (Revolving) เช่น
สินเชื่อเบิกเงินเกินบัญชี เงินกู้ระยะสั้น สินเชื่อการค้าระหว่างประเทศ (Trade Finance)
หนังสือค้ำประกัน การอาวัล-รับรองตั๋วเงิน เป็นต้น

 สินเชื่อที่ตกลงใช้กันเป็นครั้ง ๆ หรือไม่หมุนเวียน (Non-revolving)
มีวัตถุประสงค์เพื่อใช้สนับสนุนการดำเนินงานของผู้กู้ในกิจกรรมต่าง ๆ เป็นรายครั้ง
ซึ่งมักมีการกำหนดอายุการใช้วงเงินที่แน่นอน เพื่อสนับสนุนการลงทุนในสินทรัพย์
หรือปฏิบัติตามสัญญาในโครงการต่าง ๆ เช่น
สินเชื่อเพื่อสนับสนุนธุรกิจรับเหมาก่อสร้างโครงการต่าง ๆ สินเชื่อเพื่อสนับสนุนโครงการลงทุน
(Project Finance) เงินกู้ระยะยาว หรือการให้สินเชื่อร่วมกันจากหลายสถาบันการเงิน
(Syndication Loan) เป็นต้น

 ธุรกรรมเพื่อป้องกันความเสี่ยง เพื่อใช้ในการปิดสถานะความเสี่ยง
หรือลดความเสี่ยงที่เกิดจากความผันผวนของอัตราแลกเปลี่ยน หรืออัตราดอกเบี้ย เช่น Foreign
Exchange Forward, SWAP, Credit Derivative เป็นต้น

ขณะเดียวกันธนาคารยังคงมุ่งพัฒนาผลิตภัณฑ์ต่าง ๆ
ให้สอดคล้องกับความต้องการของลูกค้าและผู้ใช้บริการ ทั้งการเป็นที่ปรึกษาทางการเงินให้กับลูกค้า
หรือการพัฒนาระบบงานต่าง ๆ ในหลายด้าน
เพื่อเพิ่มขีดความสามารถในการแข่งขันของธุรกิจธนาคาร
ไม่ว่าจะเป็นเรื่องเกี่ยวกับการบริหารความเสี่ยง การบริหารพอร์ตสินเชื่อ ประสิทธิภาพ
ความทันสมัยของระบบสารสนเทศ การตลาด ความเพียงพอของเงินกองทุนธนาคาร (Capital
Adequacy Requirement) การสร้างผลตอบแทนให้แก่ผู้ถือหุ้น การปฏิบัติตามกฎหมายที่เกี่ยวข้อง
การปริวรรตหรือการป้องกันความเสี่ยงในอัตราแลกเปลี่ยนหรืออัตราดอกเบี้ยของเงินตราสกุลต่าง ๆ
การให้สินเชื่ออย่างมีความรับผิดชอบต่อลูกค้าและสังคมโดยรวม

(2.2) การให้สินเชื่อส่วนบุคคล

สินเชื่อส่วนบุคคลที่ธนาคารและกิจการในกลุ่มให้บริการ แบ่งออกเป็น 2 กลุ่มใหญ่ คือ

 สินเชื่อเพื่อลงทุนในที่อยู่อาศัยหรืออสังหาริมทรัพย์

 สินเชื่อเพื่อการอุปโภค บริโภค ทั้งประเภทที่มีหลักทรัพย์เป็นประกัน หรือไม่มีหลักทรัพย์เป็นประกัน
เช่น สินเชื่อบัตรเครดิต สินเชื่อเพื่อการซื้อรถส่วนบุคคล สินเชื่อส่วนบุคคล เป็นต้น

(2.3) การให้สินเชื่อเพื่อธุรกิจ

สินเชื่อเพื่อธุรกิจที่ธนาคารและกิจการในกลุ่มให้บริการ แบ่งออกเป็น 2 กลุ่มใหญ่ คือ

 กลุ่มลูกค้าธุรกิจขนาดใหญ่

 กลุ่มลูกค้าธุรกิจ SME

ทั้งนี้ เพื่อให้ธนาคารสามารถรองรับความต้องการของธุรกิจที่ต่างขนาดกัน
หรือประเภทธุรกิจที่ต่างกันได้ และสอดคล้องกับความต้องการหรือธุรกรรมของลูกค้า
หรือการใช้แผนงานกลยุทธ์ รวมทั้งแนวปฏิบัติ ให้สอดคล้องกับกลุ่มลูกค้าขนาดต่าง ๆ
รวมทั้งลูกค้าที่มีธุรกิจต่างกัน อันจะเป็นผลเพื่อให้มีการบรรลุเป้าหมายของธนาคารในที่สุด
ซึ่งสินเชื่อต่าง ๆ ที่ให้บริการ ได้แก่

 สินเชื่อเบิกเงินเกินบัญชี ( O/D )

 การให้เงินกู้ระยะสั้น-ระยะยาว ธุรกรรมให้เช่าแบบลิสซิ่ง (Leasing)
ทั้งเครื่องจักรอุปกรณ์รถยนต์และรถจักรยานยนต์ หรือธุรกรรมการให้เช่าซื้อ (Hire Purchase)

 สินเชื่อบัตรเครดิต

 สินเชื่อเพื่อสนับสนุนการค้าระหว่างประเทศ และภายในประเทศ ได้แก่ Letter of Credit
(L/C), Domestic Letter of Credit (D.L/C), Trust Receipt (T/R), Shipping
Guarantee (S/G), Packing Credit (P/C), Export Bills Purchase/ Discount
(EBP, EBD), ธุรกรรมแฟ็กเตอริง (Factoring)

 การรับซื้อลดตั๋วเงินต่าง ๆ เช่น เช็ค ตั๋วสัญญาใช้เงิน ตั๋วแลกเงิน

 สินเชื่อเพื่อการค้ำประกันต่าง ๆ เช่น หนังสือค้ำประกัน การอาวัล-รับรองตั๋วเงิน Standby
Letter of Credit (SB.L/C) เป็นต้น

(3) บริการอื่น ๆ

(3.1) บริการด้านการโอนเงินภายในประเทศ

เป็นบริการที่อำนวยความสะดวกให้กับลูกค้าธนาคารและลูกค้าทั่วไป เพื่อโอนเงิน
รายย่อยให้กับผู้รับเงินที่มีบัญชีเงินฝากกับธนาคารหรือต่างธนาคาร
ผ่านเคาน์เตอร์สาขาหรือผ่านช่องทางอิเล็กทรอนิกส์
และการโอนเงินให้กับผู้รับเงินที่ไม่มีบัญชีกับธนาคารผ่านบริการโอนเงิน KRUNGSRI Quick
สำหรับลูกค้ารายย่อย (ผ่านเคาน์เตอร์สาขา) และลูกค้าสถาบัน และบริการโอนเงินบัตรไม่ต้อง
เพื่อรับเงินโอนผ่านช่องทางอิเล็กทรอนิกส์
รวมถึงการโอนเงินมูลค่าสูงผ่านบริการโอนเงินเพื่อบุคคลที่สาม ผ่านระบบ Bahtnet
โดยธนาคารแห่งประเทศไทย

(3.2) บริการชำระค่าสินค้าและบริการ และบริการหัก/เข้าบัญชีอัตโนมัติ

เป็นบริการรับชำระค่าสินค้าและบริการต่าง ๆ จากลูกค้าของสถาบัน องค์กร บริษัท
หรือห้างร้านต่าง ๆ ที่ใช้บริการกับธนาคาร โดยผ่านเคาน์เตอร์สาขาหรือผ่านช่องทางอิเล็กทรอนิกส์
รวมถึงบริการรับชำระเงินค่าสินค้า/ค่าสาธารณูปโภค/ค่าบริการรายเดือนต่าง ๆ
และยังเพิ่มความสะดวกให้ลูกค้ามากขึ้นด้วยบริการหักบัญชีเงินฝากอัตโนมัติผ่านช่องทางอิเล็กทรอนิกส์
คือ KRUNGSRI ATM, KRUNGSRI Online, KRUNGSRI Phone 1572
เพื่อชำระค่าสินค้าและบริการ (Auto Payment - Debit) ในการชำระเงินค่างวด
ค่าเบี้ยประกัน และค่าบริการรายเดือนต่าง ๆ โดยบริษัทจะได้รับเงินตรงตามกำหนด
อันจะช่วยลดภาระงานและช่วยประหยัดต้นทุนค่าใช้จ่าย

(3.3) บริการธนาคารผ่านช่องทางอิเล็กทรอนิกส์ (KRUNGSRI e-Channel)

เป็นบริการที่นำเทคโนโลยีที่ทันสมัยและมีประสิทธิภาพสูง
มาใช้ในการอำนวยความสะดวกแก่ลูกค้าให้สามารถทำรายการทางการเงินได้ด้วยตนเอง เช่น
การถอนเงิน การสอบถามยอดคงเหลือ การเรียกดูรายการเดินบัญชีย้อนหลัง การโอนเงิน
การชำระค่าสินค้าและบริการ และการสอบถามข้อมูลอัตราดอกเบี้ย
อัตราแลกเปลี่ยนเงินตราต่างประเทศ เป็นต้น
ด้วยบริการดังกล่าวนี้ลูกค้าไม่จำเป็นต้องเดินทางมาที่สาขาของธนาคารก็สามารถทำรายการทางการเงินผ่านช่องทางบริการอิเล็กทรอนิกส์ต่าง
ๆ ได้ดังนี้

 บริการธนาคารผ่านเครื่องเอทีเอ็ม (KRUNGSRI ATM)

 บริการธนาคารผ่านเครือข่ายอินเทอร์เน็ต (KRUNGSRI Online)

 บริการธนาคารผ่านระบบ IVR ผ่านเครื่องโทรศัพท์หรือโทรสาร (KRUNGSRI Phone 1572)

 บริการธนาคารทางโทรศัพท์มือถือผ่าน SMS (KRUNGSRI SMS Banking)

นอกจากนี้ ธนาคารยังให้บริการรับชำระเงินค่าสินค้าและบริการผ่านอินเทอร์เน็ต (KRUNGSRI
e-Payment) ซึ่งเป็นบริการรับชำระเงินที่พัฒนาขึ้นเพื่อรองรับผู้ที่ดำเนินธุรกิจ e-Commerce
โดยให้บริการบนเว็บไซต์ของร้านค้าออนไลน์ผ่านเครือข่ายอินเทอร์เน็ต
ซึ่งจะช่วยให้ผู้ซื้อสินค้าสามารถเลือกชำระเงินค่าสินค้า
และ/หรือค่าบริการด้วยบัตรเครดิตหรือหักบัญชีเงินฝากธนาคารได้อย่างสะดวกและง่ายดายทุกที่
ทุกเวลาด้วยระบบความปลอดภัยสูงสุดในระดับสากลที่มั่นใจได้ พร้อมรองรับสกุลเงินหลัก ๆ
ในการรับชำระรวม 13 สกุลเงิน

(3.4) บริการจำหน่ายผลิตภัณฑ์ประกันชีวิต และประกันภัยวินาศภัย (แบงก์แอสชัวรันส์)

เป็นบริการจำหน่ายผลิตภัณฑ์ประกันภัยต่าง ๆ ให้แก่ลูกค้า
โดยธนาคารเป็นนายหน้าในการจำหน่ายแบบประกันชีวิตของบริษัท อยุธยา อลิอันซ์ ซี.พี.
ประกันชีวิต จำกัด (มหาชน) (AACP) บริษัทอเมริกันอินเตอร์แนชชั่นแนลแอสชัวรันส์ จำกัด (AIA)
และเป็นนายหน้าในการจำหน่ายแบบประกันวินาศภัยของบริษัท ศรีอยุธยาประกันภัย จำกัด (มหาชน)
(AYUD) ซึ่งลูกค้าสามารถติดต่อรับบริการอื่น ๆ ได้ที่ทุกสาขาของธนาคารทั่วประเทศ

(3.5) บริการธนาคารอิเล็กทรอนิกส์ด้านการค้าต่างประเทศ “KRUNGSRI Trade Link”

เป็นช่องทางการให้บริการด้านการค้าต่างประเทศผ่านเว็บไซต์ของธนาคาร
เพื่ออำนวยความสะดวกให้กับผู้ส่งออกและผู้นำเข้า
สามารถใช้บริการกับธนาคารในเรื่องที่เกี่ยวกับการค้าระหว่างประเทศ เช่น การเปิด L/C
และการขอโอนเงินชำระค่าสินค้า เป็นต้น ซึ่งจะช่วยให้ลูกค้าสามารถติดต่อธุรกิจได้ทุกที่ตลอด 24
ชั่วโมง ผ่านเครือข่ายอินเทอร์เน็ตที่มีระบบรักษาความปลอดภัยตามมาตรฐานสากล

(3.6) บริการด้านปริวรรตและบัญชีเงินฝากเงินตราต่างประเทศ

 บริการรับซื้อธนบัตรต่างประเทศ ลูกค้าสามารถนำธนบัตรต่างประเทศ 22
สกุลเงินมาแลกเปลี่ยนเป็นเงินบาทได้ที่สาขาและสำนักงานแลกเปลี่ยนเงินของธนาคารทุกแห่งทั่วประเทศ
โดยสำนักงานแลกเปลี่ยนเงินในแหล่งท่องเที่ยวที่สำคัญ เปิดให้บริการทุกวัน

 บริการขายธนบัตรต่างประเทศ ลูกค้าหรือผู้ที่จะเดินทางไปต่างประเทศ นักท่องเที่ยวชาวไทย
พนักงานบริษัท ข้าราชการ นักเรียน นักศึกษาที่จะเดินทางไปศึกษาต่อ
สามารถแลกซื้อธนบัตรต่างประเทศ 22 สกุลเงิน ได้ที่สาขาของธนาคารทั่วประเทศ นอกจากนี้
ยังมีบริการขายธนบัตรต่างประเทศนอกสถานที่ให้กับกลุ่มทัวร์ หรือผู้ที่เดินทางเป็นหมู่คณะอีกด้วย

 บริการขายดราฟต์ต่างประเทศ
ลูกค้าสามารถชำระค่าสินค้าและบริการหรือค่าใช้จ่ายสำหรับการศึกษาในต่างประเทศด้วยดราฟต์ต่างประเทศ
โดยธนาคารจะเป็นผู้ออกดราฟต์ให้กับลูกค้าตามสกุลเงินที่ต้องการ
และระบุชื่อผู้รับเงินเพื่อให้ผู้รับดราฟต์ฉบับนั้นนำไปฝากเข้าบัญชีกับธนาคารในต่างประเทศ
ซึ่งจะช่วยให้ได้รับความปลอดภัย กรณีที่ดราฟต์สูญหาย ลูกค้าสามารถแจ้งอายัดดราฟต์ฉบับนั้น
และให้ธนาคารออกดราฟต์ฉบับใหม่แทน

 บริการขายดราฟต์ต่างประเทศผ่านระบบ KRUNGSRI Online ลูกค้าที่สมัครบริการ KRUNGSRI
Online สามารถสั่งซื้อดราฟต์ต่างประเทศสกุลเงินต่าง ๆ ได้ผ่านระบบอินเทอร์เน็ต
เมื่อธนาคารตรวจสอบความถูกต้องของรายละเอียดคำสั่งซื้อแล้ว
จะออกดราฟต์ให้ตามความประสงค์ของลูกค้าต่อไป

 บริการรับซื้อเช็คเดินทางต่างประเทศ ธนาคารให้บริการรับซื้อเช็คเดินทางต่างประเทศ
ที่ออกโดยบริษัทที่มีชื่อเสียง เช่น American Express, VISA, Master และ Travelex รวม
9 สกุลเงิน โดยมีจุดให้บริการที่สาขาและสำนักงานแลกเปลี่ยนเงินของธนาคารทั่วประเทศ

 บริการรับซื้อตราสารการเงินต่างประเทศ ที่สั่งจ่ายให้กับธนาคารในประเทศ
ลูกค้าที่ได้รับเช็คหรือดราฟต์ต่างประเทศ ซึ่งสั่งจ่ายธนาคารพาณิชย์ในประเทศ
สามารถนำเช็คหรือดราฟต์ฉบับนั้นมาฝากเข้าบัญชีเงินบาทหรือบัญชีสกุลเงินตราต่างประเทศของลูกค้าได้ทุกสาขาของธนาคาร
โดยธนาคารจะส่งเช็คหรือดราฟต์ฉบับนั้นไปเรียกเก็บเงินต่อไป

 บริการรับซื้อ/รับฝากตราสารการเงินต่างประเทศ เพื่อเรียกเก็บเงิน
ธนาคารให้บริการรับซื้อตราสารการเงินระหว่างประเทศ ประเภทเช็คส่วนบุคคล
เช็คที่สั่งจ่ายในนามนิติบุคคล ดราฟต์ และ Money Order ของลูกค้า
เพื่อส่งไปเรียกเก็บเงินกับสถาบันการเงินหรือธนาคารพาณิชย์ในต่างประเทศ
ที่ออกตราสารการเงินฉบับนั้น โดยผ่านธนาคารตัวแทนต่างประเทศทั่วโลก
ทำให้ทราบผลการเรียกเก็บเงินอย่างรวดเร็ว

 บริการ KRUNGSRI Western Union เป็นบริการรับเงินและส่งเงินระหว่างประเทศ
ที่มีความสะดวก รวดเร็ว และปลอดภัย โดยผ่านเครือข่าย Online ของบริษัท Western Union
ลูกค้าผู้ใช้บริการไม่ต้องมีบัญชีเงินฝากกับธนาคาร
สามารถใช้บริการได้ที่สาขาและสำนักงานแลกเปลี่ยนเงินของธนาคารทุกแห่งทั่วประเทศ

 บริการบัญชีเงินฝากเงินตราต่างประเทศ ธนาคารมีบริการบัญชีเงินฝากสกุลเงินต่างประเทศ 11
สกุลเงิน ทั้งประเภทกระแสรายวัน ออมทรัพย์ และประจำ สำหรับลูกค้าคนไทย นิติบุคคล
และชาวต่างประเทศ ทั้งที่มีถิ่นพำนักในประเทศไทย และในต่างประเทศ
ให้เลือกใช้บริการตามความเหมาะสมและระยะเวลาที่ต้องการ

 บริการด้านเงินโอนต่างประเทศ การให้บริการโอนเงินระหว่างประเทศประกอบไปด้วย 2
กลุ่มลูกค้า ได้แก่

- ลูกค้าบุคคลธรรมดา (Retail Customers) :
โดยลูกค้าสามารถทำรายการผ่านทางสาขาของธนาคารทั่วประเทศ
หรือเลือกทำรายการเงินโอนขาออกผ่านระบบ KRUNGSRI Online

- ลูกค้านิติบุคคล (Corporate & SME Customers) :
โดยวัตถุประสงค์หลักเพื่อชำระค่าสินค้าสำหรับการนำเข้าและส่งออก รวมทั้งวัตถุประสงค์อื่น เช่น
เพื่อการลงทุน เงินกู้ยืม รายได้ส่งกลับของพนักงาน เป็นต้น โดยลูกค้าสามารถทำรายการผ่านสาขา
ศูนย์ธุรกิจต่างประเทศ และสามารถเลือกทำรายการเงินโอนขาออกผ่านระบบ KRUNGSRI Trade
Link

(3.7) บริการด้านวาณิชธนกิจ

 บริการที่ปรึกษาทางการเงิน
ธนาคารให้บริการในการเป็นที่ปรึกษาทางการเงินในการจัดหาแหล่งเงินทุนในรูปแบบเงินกู้ร่วมจากสถาบันการเงิน
(Syndicated Loan) การศึกษาความเป็นไปได้ของโครงการลงทุน (Project Feasibility
Study) การจัดโครงสร้างทางการเงิน การควบรวมกิจการ การประเมินมูลค่าหุ้นหรือกิจการ
และบริการที่ปรึกษาทางการเงินประเภทอื่น ๆ
รวมถึงการเสนอความเห็นในฐานะที่ปรึกษาทางการเงินอิสระในการทำธุรกรรมต่าง ๆ
เพื่อให้เป็นไปตามประกาศของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

 บริการจัดจำหน่ายและรับประกันการจัดจำหน่ายหุ้นกู้เอกชน
ด้วยเครือข่ายธุรกิจและสาขาของธนาคารที่มีอยู่ทั่วประเทศ
ตลอดจนประสบการณ์ในตลาดเงินและตลาดทุน
ธนาคารจึงมีความเชื่อมั่นในการให้บริการเป็นผู้จัดจำหน่ายและรับประกันการจัดจำหน่ายหุ้นกู้และตราสารหนี้ประเภทต่าง
ๆ ซึ่งออกและเสนอขายเพื่อการระดมทุนของธุรกิจ
โดยธนาคารจะให้บริการที่ปรึกษาและคำแนะนำในการกำหนดรูปแบบและลักษณะของหุ้นกู้หรือตราสารหนี้ให้เหมาะสมกับภาวะตลาด
และสอดคล้องกับความต้องการของผู้ลงทุน รวมถึงการวางกลยุทธ์ทางการตลาด
เพื่อให้มั่นใจได้ว่าการจัดจำหน่ายหุ้นกู้หรือตราสารหนี้ดังกล่าวจะประสบความสำเร็จด้วยดี

 การให้บริการเป็นผู้ประสานงานสินเชื่อ
ธนาคารเริ่มให้บริการเป็นผู้ประสานงานสินเชื่อและตัวแทนหลักประกันตั้งแต่ปี 2540 เป็นต้นมา
จึงมีความเชื่อมั่นในประสบการณ์และความเชี่ยวชาญในการประสานงานสินเชื่อระหว่างลูกค้าและกลุ่มสถาบันการเงินผู้ให้กู้ภายใต้สัญญาสินเชื่อร่วม
โดยแบ่งออกเป็น 2 บริการหลัก ได้แก่ ตัวแทนสินเชื่อ (Facility Agent)
และตัวแทนหลักประกัน (Security Agent)

(3.8) บริการด้านธุรกิจหลักทรัพย์

 รับฝากทรัพย์สินและผู้ดูแลผลประโยชน์
ธนาคารให้บริการเป็นผู้รับฝากทรัพย์สินของกองทุนสำรองเลี้ยงชีพ กองทุนส่วนบุคคลและลูกค้าทั่วไป
และให้บริการเป็นผู้ดูแลผลประโยชน์ของ
กองทุนรวม โดยดำเนินการเก็บรักษาทรัพย์สิน การชำระราคาซื้อและราคาขายของทรัพย์สิน
การดูแลและติดตามสิทธิประโยชน์จากการลงทุนในหลักทรัพย์
การจัดทำบัญชีทรัพย์สินและทะเบียนทรัพย์สิน การสอบทานและรับรองการคำนวณมูลค่าทรัพย์สินสุทธิ
การจัดทำรายงานต่าง ๆ ตลอดจนการดูแลให้บริษัทจัดการปฏิบัติตามวัตถุประสงค์
และนโยบายการลงทุน

 นายทะเบียนหลักทรัพย์
ธนาคารให้บริการเป็นนายทะเบียนแก่ผู้ออกหลักทรัพย์ทุกประเภททั้งตราสารหนี้ ตราสารทุน
และหน่วยลงทุนของกองทุนรวม โดยดำเนินการจัดทำบันทึกข้อมูลผู้ถือหลักทรัพย์
การจ่ายเงินปันผล/ดอกเบี้ยหรือเงินต้นของหลักทรัพย์ การเปลี่ยนโอนกรรมสิทธิ์หลักทรัพย์ การจำนำ
การอายัด การส่งข้อมูลที่ผู้ออกหลักทรัพย์ต้องการแจ้งไปยังผู้ถือหลักทรัพย์
ผู้ออกหลักทรัพย์และผู้ถือหลักทรัพย์จึงได้รับประโยชน์ทั้งในด้านความสะดวกรวดเร็ว
และความถูกต้องแม่นยำในการใช้บริการ

 ผู้แทนผู้ถือหุ้นกู้ ธนาคารจะให้บริการด้านการจัดจำหน่ายหุ้นกู้ภาคเอกชน
โดยเสนอขายให้แก่ผู้ลงทุนสถาบันและผู้ลงทุนทั่วไป
ผู้ลงทุนสามารถซื้อหุ้นกู้ภาคเอกชนในตลาดรองได้จากธนาคาร

(3.9) บริการบริหารเงินสด

ธนาคารให้บริการบริหารเงินสดสำหรับกลุ่มลูกค้าธุรกิจ อันได้แก่ บริษัทขนาดเล็ก ขนาดกลาง
และขนาดใหญ่ ที่ต้องการเพิ่มประสิทธิภาพการบริหารและจัดการกระแสเงินสด
พร้อมทั้งลดขั้นตอนและความผิดพลาดในการปฏิบัติงาน
โดยบริษัทสามารถส่งและอนุมัติรายการผ่านระบบธนาคารอิเล็กทรอนิกส์
(www.krungsricashlink.com) ที่มีมาตรฐานความปลอดภัยสูง พร้อมตรวจสอบรายงานได้ 24
ชั่วโมง บริการบริหารเงินสดประกอบด้วย 3 บริการหลัก ดังต่อไปนี้

 บริการด้านขาจ่าย มีดังนี้

- KRUNGSRI Cheque Payment : เป็นบริการจ่ายเช็คให้แก่คู่ค้า
เหมาะสำหรับบริษัทที่มีปริมาณการใช้เช็คจำนวนมาก การมอบภาระด้านการจ่ายเช็คให้กับธนาคาร
สามารถช่วยให้ขั้นตอนการเตรียม การลงนาม และการจ่ายเช็คของบริษัทง่ายขึ้น
เนื่องจากเป็นการลดงานด้านเอกสาร พร้อมเพิ่มความสะดวกให้แก่ คู่ค้าผู้รับเช็ค

- KRUNGSRI Cheque Express : เป็นบริการออกแคชเชียร์เช็คเร่งด่วนภายใน 2
ชั่วโมง เหมาะสำหรับบริษัทที่มีความต้องการทำเช็คสั่งจ่ายให้กับองค์กรภาครัฐบาล รัฐวิสาหกิจ
หรือบริษัท
ขนส่งทางเรือ เช่น กรมศุลกากร การท่าเรือแห่งประเทศไทย การท่าอากาศยาน
กระทรวงการคลัง เป็นต้น

- KRUNGSRI Direct Credit : เป็นบริการโอนเงินเพื่อชำระค่าสินค้าและบริการ
โดยบริษัทสามารถส่งคำสั่งให้ธนาคารทำการโอนเงินเข้าบัญชีโดยตรงให้แก่ผู้รับที่มีบัญชีกับธนาคารทุกสาขาทั่วประเทศ

- KRUNGSRI SMART : เป็นบริการโอนเงินเพื่อชำระค่าสินค้าและบริการ
โดยบริษัทสามารถส่งคำสั่งให้ธนาคารทำการโอนเงินเข้าบัญชีผู้รับเงินที่มีบัญชีต่างธนาคาร
บริการดังกล่าวเหมาะสำหรับการโอนเงินที่มีรายการจำนวนมาก

- KRUNGSRI BAHTNET :
เป็นบริการที่อำนวยความสะดวกรวดเร็วให้กับบริษัทที่ต้องการโอนเงินเข้าบัญชีต่างธนาคารแบบเร่งด่วน
และมียอดเงินต่อรายการสูง โดยบริษัทสามารถส่งคำสั่ง ณ วันที่ต้องการให้รายการมีผล

- KRUNGSRI Direct Payroll :
เป็นบริการที่อำนวยความสะดวกในการจ่ายเงินเดือนให้แก่พนักงานที่มีบัญชีกับธนาคาร
บริษัทเพียงส่งคำสั่งให้ธนาคาร เพื่อนำเงินเข้าบัญชีพนักงานตามคำสั่งของบริษัทในวันที่กำหนด
โดยไม่เว้นวันหยุดทำการธนาคาร

 บริการด้านขารับ มีดังนี้

- KRUNGSRI Cheque Collection : เป็นบริการที่อำนวยความสะดวกในการนำฝากเช็ค
เพื่อเรียกเก็บผ่านสาขาของธนาคารทั่วประเทศ โดยบริษัทสามารถนำฝากเช็คลงวันที่ล่วงหน้า
เช็คทุกเขตสำนักหักบัญชี และเช็คต่างธนาคาร
นอกจากการเพิ่มประสิทธิภาพและความรวดเร็วในการเรียกเก็บเช็คแล้ว
บริษัทสามารถตรวจสอบสถานภาพการเรียกเก็บเช็คผ่านรายงานต่าง ๆ ของธนาคาร

- KRUNGSRI Direct Debit :
เป็นบริการที่เพิ่มทางเลือกในการเรียกเก็บเงินจากลูกค้าของบริษัท
โดยบริษัทส่งคำสั่งให้ธนาคารทำการหักเงินจากบัญชีของลูกค้าที่มีบัญชีอยู่กับธนาคารและนำเงินเข้าบัญชีของบริษัทในวันเดียวกัน
พร้อมกับรายงานผลการหักบัญชีให้บริษัทเพื่อนำข้อมูลไปกระทบยอดต่อไป

- KRUNGSRI Bill Payment : บริการรับชำระเงินจากลูกค้าหรือคู่ค้าของบริษัท
โดยคู่ค้าของบริษัทสามารถชำระเงินผ่านเคาน์เตอร์สาขาของธนาคารทั่วประเทศ
และผ่านช่องทางอิเล็กทรอนิกส์ได้อีก 4 ช่องทาง ได้แก่ ATM, Phone Banking, Internet
Banking และ Mobile Banking

- KRUNGSRI Cash Pick-up : เป็นบริการรับและขนส่งเงินสดให้กับบริษัทตามจุดต่าง ๆ
ในวันและเวลาที่บริษัทกำหนด และนำเงินเข้าบัญชีบริษัท

 บริการบริหารสภาพคล่อง มีดังนี้

- KRUNGSRI In-House Fund Transfer :
เป็นบริการที่ช่วยให้บริษัทสามารถบริหารจัดการกระแสเงินสดในบัญชีให้เกิดสภาพคล่องได้อย่างมีประสิทธิภาพ
โดยบริษัทสามารถส่งคำสั่งเพื่อโอนเงินระหว่างบัญชีบริษัท และบริษัทในเครือ

- KRUNGSRI Zero Balance Account :
เป็นบริการที่ช่วยให้บริษัทสามารถบริหารจัดการกระแสเงินสดในบัญชีให้เกิดสภาพคล่องได้อย่างมีประสิทธิภาพ
โดยระบบจะทำการโอนเงินระหว่างบัญชีอัตโนมัติเพื่อลดภาระดอกเบี้ย
และเพิ่มผลตอบแทนจากการลงทุนในกระแสเงินสด
พร้อมรายงานที่สามารถตรวจสอบสถานะของทุกบัญชีผ่านรายงานต่าง ๆ
ซึ่งสามารถเรียกดูผ่านระบบธนาคารอิเล็กทรอนิกส์ (www.krungsricashlink.com) ตลอด 24
ชั่วโมง

นอกเหนือจากบริการข้างต้น ธนาคารได้มีแผนการพัฒนาบริการใหม่ KRUNGSRI Supply Chain
Management เพื่อรองรับการจัดส่งใบแจ้งหนี้
เพื่อให้คู่ค้าทำการชำระผ่านระบบธนาคารอิเล็กทรอนิกส์
โดยระบบของธนาคารจะทำการหักบัญชีคู่ค้าที่เปิดไว้กับธนาคารเพื่อเข้าบัญชีบริษัท
พร้อมรายงานผลการตัดบัญชีและเข้าบัญชีเพื่อนำไปกระทบยอด

(3.10) บริการซื้อขายเงินตราต่างประเทศล่วงหน้าและเครื่องมือทางการเงินด้านบริหาร
ความเสี่ยงอัตราแลกเปลี่ยนและอัตราดอกเบี้ย

 บริการซื้อขายเงินตราต่างประเทศ ธนาคารให้บริการรับซื้อและขายเงินตราต่างประเทศ
เพื่อรองรับธุรกรรมต่าง ๆ ของลูกค้า ได้แก่

- การขายตั๋วเงินเพื่อการส่งออก

- การชำระเงินตามตั๋วเงิน หรือ L/C เพื่อการนำเข้า

- การโอนเงินสกุลต่างประเทศขาเข้า เพื่อขายและเปลี่ยนเป็นเงินบาท

- การโอนเงินสกุลต่างประเทศขาออก เพื่อชำระหนี้ต่างประเทศ

โดยแบ่งการทำธุรกรรมตามระยะเวลาได้ดังนี้

- Same Day Transaction ธุรกรรมซื้อขายทันที เพื่อส่งมอบในวันเดียวกัน

- Tomorrow Transaction ธุรกรรมซื้อขายเพื่อส่งมอบภายใน 1 วันทำการหลังวันที่ทำธุรกรรม

- Spot Transaction ธุรกรรมซื้อขายเพื่อส่งมอบภายใน 2 วันทำการหลังวันที่ทำธุรกรรม

ธนาคารเน้นการนำเสนอบริการที่ฉับไวทันต่อความเปลี่ยนแปลงของราคาอัตราแลกเปลี่ยนที่อิงราคาในตลาดโลก
เพื่อให้ลูกค้ามั่นใจว่าได้รับอัตราแลกเปลี่ยนที่เหมาะสม ภายใต้ปัจจัยแวดล้อมที่ผันผวน
ซึ่งส่งผลกระทบต่อการเคลื่อนไหวของค่าเงินตลอดเวลา

 บริการด้านอัตราแลกเปลี่ยน ภายใต้ระบบอัตราแลกเปลี่ยนแบบลอยตัว (Managed Float)
ที่ใช้อยู่ในปัจจุบัน อัตราแลกเปลี่ยนจะเคลื่อนไหวขึ้นลงอยู่ตลอดเวลา
โดยได้รับผลกระทบจากปัจจัยต่าง ๆ รอบด้าน เช่น สภาพเศรษฐกิจ การเมือง
รวมถึงปัจจัยด้านเทคนิค ดังนั้น
ผู้นำเข้าและผู้ส่งออกจึงต้องเข้าไปเกี่ยวข้องกับอัตราแลกเปลี่ยนอย่างไม่อาจหลีกเลี่ยงได้
เพื่อเป็นการช่วยบริหารความเสี่ยง
ธนาคารได้เตรียมเจ้าหน้าที่ไว้รองรับและให้การสนับสนุนในเรื่องข้อมูลข่าวสาร
รวมถึงการให้คำแนะนำอย่างใกล้ชิด เพื่อให้สามารถทราบความเคลื่อนไหวที่สำคัญ
รวมทั้งแนวโน้มการเปลี่ยนแปลงในตลาดเงินและตลาดทุนของโลก
พร้อมเสนอบริการซื้อขายเงินตราต่างประเทศ และบริหารความเสี่ยงในรูปแบบต่าง ๆ

(3.11) บริการด้านซื้อขายตราสารหนี้

ตราสารหนี้เป็นสัญญาแสดงความเป็นหนี้ระหว่างผู้ให้กู้ (นักลงทุน) และผู้กู้ (ผู้ออก
ตราสารหนี้) ซึ่งมีการกำหนดเงินต้น อายุตราสาร วันที่ชำระดอกเบี้ย และอัตราดอกเบี้ย
หรือผลประโยชน์อื่นใดเป็นการล่วงหน้า และในระหว่างที่ยังไม่ครบกำหนดไถ่ถอน
นักลงทุนสามารถซื้อขายโอนเปลี่ยนมือกันได้ธนาคารมีบริการด้านการซื้อขายตราสารหนี้กับนักลงทุนรายย่อยและนักลงทุนสถาบัน
โดยมีเจ้าหน้าที่ที่ได้รับใบอนุญาตจากสมาคมตลาดตราสารหนี้ไทย
คอยให้บริการและให้คำแนะนำแก่นักลงทุนในตราสารหนี้ต่าง ๆ ดังนี้

 พันธบัตรรัฐบาล (Government Bonds) คือ ตราสารหนี้ที่กระทรวงการคลังเป็นผู้ออก
มีอายุตั้งแต่ 1 - 30 ปี จ่ายดอกเบี้ยปีละ 2 ครั้ง และชำระคืนเงินต้นครั้งเดียว ณ
วันครบกำหนดไถ่ถอน

 พันธบัตรรัฐวิสาหกิจ (State Owned Enterprise Bonds) คือ
ตราสารหนี้ที่ออกโดยรัฐวิสาหกิจ ซึ่งโดยส่วนใหญ่จะได้รับการค้ำประกันจากกระทรวงการคลัง
จ่ายดอกเบี้ยปีละ 2 ครั้ง และชำระคืนเงินต้นครั้งเดียว ณ วันไถ่ถอน
สำหรับอัตราผลตอบแทนของพันธบัตรรัฐวิสาหกิจ จะสูงกว่าพันธบัตรรัฐบาล
เนื่องจากสภาพคล่องของตราสารไม่เท่ากับพันธบัตรรัฐบาล

 ตั๋วเงินคลัง (Treasury
Bills)  เป็นตราสารหนี้ที่กระทรวงการคลังเป็นผู้ออกโดยเสนอขายแบบส่วนลด มีระยะเวลาตั้งแต่
1 เดือน 3 เดือน และ 6 เดือน

 พันธบัตรที่ออกโดยองค์กรภาครัฐ (State Agency Bonds)  อาทิ
พันธบัตรธนาคารแห่งประเทศไทย ซึ่งเป็นตราสารหนี้หลากหลายรูปแบบ มีทั้งที่เสนอขายแบบส่วนลด
เช่นตั๋วเงินคลัง และเสนอขายแบบมีคูปอง
โดยทั่วไปพันธบัตรธนาคารแห่งประเทศไทยมีระยะเวลาตั้งแต่ 7 วันจนไปถึง 3 ปี

 หุ้นกู้เอกชน (Corporate
Bonds) เป็นตราสารหนี้ที่ออกโดยภาคเอกชนที่มีการกำหนดอายุของตราสารหนี้เป็นที่แน่นอนและการจ่ายดอกเบี้ยอาจมีรูปแบบที่หลากหลายมากกว่าพันธบัตรรัฐบาล โดยทั่วไปจะมีการใช้อันดับเครดิตความน่าเชื่อถือเป็นตัวอ้างอิงความเสี่ยงด้านเครดิต

(3.12) บริการซื้อขายตราสารหนี้ภาคเอกชน

การซื้อขายตราสารหนี้ภาคเอกชนโดยซื้อขายผ่านทั้งตลาดแรกและตลาดรองกับลูกค้าประเภทสถาบันและผู้ลงทุนทั่วไป
โดยมีอัตราผลตอบแทนขึ้นอยู่กับอัตราดอกเบี้ยในตลาดและอันดับความน่าเชื่อถือ (Credit Rating)
ของผู้ออกตราสารแต่ละราย

(3.13) บริการทางการเงินที่มุ่งเน้นการบริหารความมั่งคั่งสำหรับลูกค้าบุคคลรายใหญ่

บริการทางการเงินรูปแบบพิเศษ (Exclusive Banking) ที่มุ่งเน้นการบริหารความมั่งคั่ง
(Wealth Management) สำหรับลูกค้าบุคคลรายใหญ่ที่มีสินทรัพย์ในการลงทุน เช่น
เงินฝากประจำหรือเงินลงทุนอื่นที่ซื้อผ่านธนาคารตั้งแต่ 5 ล้านบาทขึ้นไป
โดยจัดให้มีผู้จัดการลูกค้าสัมพันธ์ที่มีความรู้ในผลิตภัณฑ์
และมีความเชี่ยวชาญด้านบริหารการเงินและการลงทุน
ทำหน้าที่เป็นผู้แนะนำผลิตภัณฑ์ทางการเงินที่หลากหลาย อาทิ เงินฝากประจำ
พันธบัตรรัฐบาลและรัฐวิสาหกิจ หุ้นกู้เอกชน ตั๋วเงินคลัง ตั๋วแลกเงิน กองทุนรวมประเภทต่าง ๆ
ประกันภัย ประกันชีวิต และบัญชีเงินฝากสกุลเงินต่างประเทศ เป็นต้น
เพื่อบรรลุเป้าหมายทางการเงินที่แตกต่างกันไปตามความต้องการของลูกค้า ทั้งนี้ ลูกค้า
Exclusive Banking จะได้รับสิทธิพิเศษหลายประการด้านการธนาคาร เช่น
ได้รับการยกเว้นค่าธรรมเนียมรายปีสำหรับบริการ KRUNGSRI Cash Connect
และได้รับสมุดเช็คฟรี 1 เล่ม ได้รับอัตราแลกเปลี่ยนพิเศษในการซื้อธนบัตรสกุลเงินต่างประเทศ
และได้สิทธิลดหย่อนค่าธรรมเนียมขายเช็คเดินทางและโอนเงินต่างประเทศ
รวมทั้งได้รับสิทธิประโยชน์อื่น ๆ จากบริษัทพันธมิตรของธนาคาร ปัจจุบันธนาคารได้เปิดศูนย์บริการ
Exclusive Banking Center เต็มรูปแบบขึ้น 2 แห่งในกรุงเทพฯ ที่สาขาออลซีซั่นส์เพลส
ถนนวิทยุ และสาขาทองหล่อ (ซัมเมอร์เซ็ท สุขุมวิท) และในต่างจังหวัดที่สาขาภูเก็ต อีก 1 แห่ง
โดยมีแผนที่จะขยาย Exclusive Banking Center และพื้นที่บริการ Exclusive Banking
Zone ทั้งในกรุงเทพฯ และต่างจังหวัดในอนาคต เพื่อให้บริการ “Exclusive Banking”
แก่ลูกค้าบุคคลรายใหญ่ได้อย่างทั่วถึงยิ่งขึ้น

(3.14) บริการจัดจำหน่ายหน่วยลงทุน

เป็นบริการเพื่ออำนวยความสะดวกแก่ผู้ลงทุนที่ต้องการผลตอบแทนจากเงินที่มีอยู่มากกว่าที่ได้จากอัตราดอกเบี้ยเงินฝากในปัจจุบัน
โดยธนาคารเปิดให้บริการเป็นตัวแทนในการจัดจำหน่าย หุ้นกู้ พันธบัตร และหลักทรัพย์อื่น ๆ
ให้กับประชาชนโดยทั่วไป

(4) โอกาสหรือขอบเขตในการประกอบธุรกิจ

ธนาคารสามารถประกอบธุรกิจธนาคารพาณิชย์และธุรกิจที่เกี่ยวเนื่องหรือจำเป็นต่อการประกอบธุรกิจของธนาคารพาณิชย์
ตามที่กำหนดไว้ในพระราชบัญญัติธุรกิจสถาบันการเงิน พ.ศ. 2551 และประกาศที่เกี่ยวข้อง
รวมทั้งประกอบธุรกิจอื่นตามที่ทางการอนุญาต

4.1.2 การตลาดและภาวะการแข่งขัน

4.1.2.1 นโยบายและลักษณะการตลาดของผลิตภัณฑ์และบริการที่สำคัญ

(1) การรับฝากเงิน

ในปี 2552
ยังคงเป็นปีที่ธนาคารพาณิชย์มีการแข่งขันเพิ่มมากขึ้นในเรื่องการดำเนินกิจกรรมทางการตลาด
เพื่อรักษาฐานลูกค้าและขยายฐานลูกค้า
อันจะช่วยส่งเสริมการเพิ่มรายได้ค่าธรรมเนียมจากการให้บริการเสริมให้มากยิ่งขึ้น ทั้งนี้
การให้บริการบางประเภทไม่ได้จำกัดแค่ในวงการของธุรกิจธนาคารพาณิชย์
แต่ขยายตัวไปสู่ผู้ประกอบการอื่นด้วย
โดยการแข่งขันเน้นทั้งการขยายฐานกลุ่มลูกค้าธุรกิจและลูกค้าบุคคล
พร้อมกันนี้ยังได้ศึกษาข้อมูลลูกค้าเพื่อให้สามารถสร้างความพึงพอใจให้ลูกค้าแบบเฉพาะกลุ่ม
(Segmentation)
ประกอบกับได้พัฒนาระบบข้อมูลลูกค้าเพื่อสร้างความประทับใจและพึงพอใจให้ลูกค้าด้วยการพัฒนาระบบเทคโนโลยีอย่างต่อเนื่อง
โดยมุ่งเน้นความทันสมัย ระบบรักษาความปลอดภัย และการให้บริการที่สะดวกรวดเร็ว
ถูกต้องแม่นยำให้สอดคล้องกับชีวิตประจำวันของลูกค้าผู้ทำธุรกรรมทางการเงิน
เพื่อให้มีความสะดวกและปลอดภัยยิ่งขึ้น โดยให้ความสำคัญกับบริการธนาคารทางอิเล็กทรอนิกส์
สร้างจุดเด่นด้วยการขยายผลิตภัณฑ์และบริการ เพิ่มช่องทางการให้บริการอย่างครบวงจร
ขยายขอบเขตขีดความสามารถการให้บริการเพิ่มขึ้น
เพื่อเพิ่มส่วนแบ่งทางการตลาดและลดต้นทุนที่ไม่ก่อให้เกิดรายได้ ทั้งนี้
ธนาคารได้กำหนดกลยุทธ์ให้เหมาะสมกับสภาวะการแข่งขันปัจจุบันไว้ดังนี้

- การแข่งขันด้านราคา :
กำหนดนโยบายด้านอัตราดอกเบี้ยเงินฝากให้สอดคล้องกับอัตราดอกเบี้ยของธนาคารแห่งประเทศไทย

- การแข่งขันด้านผลิตภัณฑ์และบริการ :
เพิ่มผลิตภัณฑ์เงินฝากรูปแบบใหม่โดยเน้นลูกค้าเฉพาะกลุ่มตามช่วงอายุ (Segmentation) ได้แก่
บัญชีเงินฝากกรุงศรี แคช คอนเน็ค สำหรับลูกค้ากลุ่มที่เป็นเจ้าของกิจการหรือนักธุรกิจ
ที่ต้องการความสะดวกในการบริหารเงินในบัญชี บัญชีเงินฝากกรุงศรีทีนพลัส
สำหรับลูกค้ากลุ่มเด็กและผู้เยาว์ บัญชีเงินฝากประจำกรุงศรีเซฟเวอร์พลัส (6 เดือน)
และเงินฝากประจำกรุงศรีปลอดภาษี 24 เดือน สำหรับลูกค้าที่ต้องการดอกเบี้ยเพิ่มสูงขึ้นกว่าปกติ
โดยการฝากเงินสม่ำเสมอเป็นประจำ
ทุกเดือน นอกจากนี้ในปี 2552 ธนาคารได้มีการขยายฐานลูกค้าบัตรเดบิตสำหรับกลุ่มที่ชื่นชมกีฬา
โดยได้มีการเปิดตัวบัตรเดบิต แมนเชสเตอร์ ยูไนเต็ด ใบแรกและใบเดียวในประเทศไทย
พร้อมมอบสิทธิประโยชน์มากมายให้กับผู้ถือบัตรไม่ว่าจะเป็นส่วนลดสินค้าและบริการ การสะสมแต้ม
KRUNGSRI Yellow Points เพื่อแลกรับของกำนัลภายใต้ลิขสิทธิ์ Manchester United

(2) การให้สินเชื่อ

(2.1) กลุ่มลูกค้าเป้าหมาย

 กลุ่มลูกค้าธุรกิจขนาดใหญ่

ลูกค้าของกลุ่มลูกค้าธุรกิจขนาดใหญ่จะเป็นลูกค้าที่มีขนาดวงเงินสินเชื่อ ยอดขาย
หรือสินทรัพย์มากกว่า 200 ล้านบาท และ/หรือบริษัทข้ามชาติ
ซึ่งมีความต้องการผลิตภัณฑ์ทางการเงินและบริการที่หลากหลาย
เพื่อตอบสนองการประกอบธุรกิจที่ต้องการความคล่องตัวและต้นทุนการดำเนินงานที่ต่ำ
ผลิตภัณฑ์ที่ธนาคารนำเสนอลูกค้ากลุ่มนี้จึงมีทั้งสินเชื่อระยะสั้นและระยะยาว สินเชื่อโครงการ
และการอำนวยสินเชื่อร่วมกับสถาบันการเงินอื่นในโครงการขนาดใหญ่ (Syndicated Loan)
สินเชื่อในโครงการที่รัฐบาลหรือหน่วยงานภาครัฐสนับสนุน ตลอดจนการให้บริการอื่น ๆ ได้แก่
บริการด้านการค้าต่างประเทศ การบริหารเงินสด และบริการด้านวาณิชธนกิจ เป็นต้น

ในการสนับสนุนสินเชื่อแก่ลูกค้าเป้าหมายที่อยู่ในกลุ่มลูกค้าธุรกิจ
ขนาดใหญ่ ธนาคารจะเน้นให้ความสำคัญกับธุรกิจที่มีศักยภาพดี
มีแนวโน้มการเจริญเติบโตอย่างต่อเนื่อง เป็นธุรกิจที่มีความสำคัญต่อเศรษฐกิจของประเทศ
รวมทั้งธุรกิจที่ได้รับการสนับสนุนหรือส่งเสริมการลงทุนจากภาครัฐ
ตลอดจนธุรกิจที่สอดคล้องเหมาะสมกับสภาวะตลาดที่เปลี่ยนแปลงในแต่ละช่วงเวลา
และสอดคล้องกับนโยบายของธนาคาร อาทิ ธุรกิจอุตสาหกรรม อุตสาหกรรมการเกษตร
โครงการสาธารณูปโภค ธุรกิจโรงแรมในพื้นที่แหล่งท่องเที่ยวสำคัญ
การพาณิชย์และการนำเข้าส่งออก อสังหาริมทรัพย์ที่อยู่ในความต้องการของตลาด
โครงการเพื่อการอนุรักษ์พลังงาน และโครงการพลังงานทางเลือก อาทิ โครงการพลังงานชีวมวล
และการทำอีทานอลจากผลิตผลทางการเกษตร เป็นต้น

 กลุ่มลูกค้าธุรกิจ SME

ลูกค้าของกลุ่มลูกค้าธุรกิจ SME จะเป็นผู้ประกอบธุรกิจขนาดกลาง
ขนาดเล็กและขนาดย่อมที่มีขนาดวงเงินสินเชื่อน้อยกว่า 200 ล้านบาท
โดยจะเป็นกลุ่มลูกค้าที่ต้องการทางเลือกทางการเงิน ที่ปรึกษาทางการเงิน
และบริการทางการเงินจากธนาคารที่จะช่วยเหลือให้ธุรกิจเติบโตขึ้น

 กลุ่มลูกค้าส่วนบุคคล

สำหรับกลุ่มลูกค้าบุคคล ธนาคารยังคงให้ความสำคัญในการเติบโตของกลุ่มลูกค้ากลุ่มนี้อย่างยิ่ง
ดังเช่นวิสัยทัศน์ของธนาคารที่จะสร้างการเติบโตของกลุ่มลูกค้าบุคคลให้มากกว่าครึ่งหนึ่งของสินทรัพย์ทั้งหมดของธนาคาร

ในปีที่ผ่านมา นับว่าเป็นปีที่สำคัญยิ่งสำหรับกลุ่มลูกค้าบุคคล
เป็นปีที่ธนาคารได้สร้างฐานมั่นในปณิธานที่จะสร้างการเติบโตของกลุ่มลูกค้าบุคคล
ธนาคารประสบความสำเร็จในการเข้าซื้อกิจการของกลุ่มธุรกิจการเงินของเอไอจี และจีอีมันนี่
ทั้งหมด 12 บริษัท ในการนี้ธนาคารได้ส่งเสริมฐาน
ลูกค้าของธนาคารทั้งเรื่องของจำนวนลูกค้าที่มากขึ้น
พร้อมกับความหลากหลายครบทุกประเภทของฐานลูกค้าด้วย

(2.2) การจำหน่ายและช่องทางการจำหน่าย

 กลุ่มลูกค้าธุรกิจขนาดใหญ่

ธนาคารใช้ช่องทางในการแนะนำผลิตภัณฑ์และติดต่อกับลูกค้าผ่านทาง 3
ช่องทางหลักที่ธนาคารได้มีการลงทุนและพัฒนาให้เข้าถึงลูกค้าได้อย่างสะดวก รวดเร็ว
และครอบคลุมทุกพื้นที่การประกอบธุรกิจของลูกค้า ดังนี้

- สาขาและศูนย์ธุรกิจในส่วนภูมิภาค :
สาขาเป็นช่องทางหนึ่งที่ธนาคารใช้ในการให้บริการแก่ลูกค้าธุรกิจขนาดใหญ่ในการทำธุรกรรมต่าง ๆ
กับธนาคาร โดยธนาคารมีสาขาทั้งในเขตกรุงเทพและปริมณฑล เขตภูมิภาค และต่างประเทศ
นอกจากนี้ ธนาคารได้อำนวยความสะดวกให้แก่ลูกค้า โดยการตั้งศูนย์ธุรกิจในจังหวัดใหญ่ ๆ
ที่เป็นศูนย์กลางธุรกิจของภูมิภาค ซึ่งจะดำเนินงานต่าง ๆ
ได้ครอบคลุมเหมือนมาติดต่อที่สำนักงานใหญ่ โดย ณ สิ้นปี 2552
ธนาคารมีสาขาทั้งในและต่างประเทศรวมทั้งสิ้น 580 สาขา ศูนย์ลูกค้าธุรกิจ SME 15 แห่ง
และศูนย์ลูกค้าธุรกิจขนาดใหญ่ในส่วนภูมิภาค 1 แห่ง จากเป้าหมายที่จะตั้งให้ครบ 6 แห่ง

- การออกไปเยี่ยมลูกค้า :
ช่องทางนี้ถือเป็นช่องทางหลักในการติดต่อกับลูกค้าและหาช่องทางในการขยายธุรกิจให้กับทางธนาคาร
เนื่องจากเป็นลูกค้าขนาดใหญ่ของธนาคาร
ซึ่งธนาคารสนับสนุนให้ผู้บริหารและเจ้าหน้าที่สินเชื่อออกไปเยี่ยมเยียนลูกค้าอย่างสม่ำเสมอ
เพื่อให้คำแนะนำต่าง ๆ ที่เป็นประโยชน์แก่ลูกค้า เช่น ความรู้เกี่ยวกับแนวโน้มธุรกิจและเศรษฐกิจ
นโยบายของทางการ ผลิตภัณฑ์ใหม่ ๆ ของธนาคาร
รวมทั้งรับฟังปัญหาและอุปสรรคในการประกอบธุรกิจของลูกค้า เพื่อร่วมกันหาแนวทางแก้ไข

- เครือข่ายอิเล็กทรอนิกส์ : ลูกค้าสามารถเรียกดูผลิตภัณฑ์ต่าง ๆ ได้ทาง เว็บไซต์ของธนาคาร
ซึ่งเป็นช่องทางที่สะดวกและประหยัด เมื่อต้องการรายละเอียดเพิ่มเติม
สามารถติดต่อสอบถามจากเจ้าหน้าที่ได้

 กลุ่มลูกค้าธุรกิจ SME

สำหรับลูกค้าผู้ประกอบการธุรกิจขนาดกลางและขนาดเล็กมีช่องทางการติดต่อธนาคารดังนี้

- ศูนย์ธุรกิจ KRUNGSRI SME : ปัจจุบันธนาคารมีศูนย์ธุรกิจ KRUNGSRI SME ทั้งหมด 15 แห่ง
โดยแบ่งเป็นในกรุงเทพและปริมณฑล 5 แห่ง ในต่างจังหวัดที่สำคัญ 10 แห่ง ได้แก่ นครราชสีมา
ขอนแก่น อุบลราชธานี เชียงใหม่ ชลบุรี พัทยา ระยอง เพชรบุรี สุราษฎร์ธานี และภูเก็ต
นอกจากนี้ ในปี 2553 ธนาคารจะเปิดศูนย์ธุรกิจ KRUNGSRI SME เพิ่มขึ้นอีก 5 แห่ง

- สาขาของธนาคาร : ซึ่งปัจจุบันธนาคารมี 576 สาขาทั่วประเทศ เพื่อบริการลูกค้าของธนาคาร

- SME Call Center : เปิดให้บริการวันจันทร์ถึงวันศุกร์ ตั้งแต่เวลา 8.30 – 17.30 น.
ซึ่งลูกค้าสามารถติดต่อสอบถามข้อมูลในเบื้องต้นได้ที่โทร 0-2208-2900

 กลุ่มลูกค้าส่วนบุคคล

ธนาคารมุ่งมั่นที่จะตอบสนองความต้องการของลูกค้าด้วยช่องทางสาขา และช่องทางอิเล็กทรอนิกส์
ในปีที่ 2552 ธนาคารมุ่งเน้นสร้างการเติบโตช่องทางการเข้าถึงลูกค้าอย่างมีคุณภาพเป็นสำคัญ

- ธนาคารติดตั้งตู้เอทีเอ็มเพิ่มขึ้นมากกว่า 250 เครื่องทั่วประเทศ
นอกจากนี้ธนาคารยังดำเนินการปรับปรุงภาพลักษณ์และปรับเปลี่ยนโยกย้ายจุดให้บริการตู้เอทีเอ็มไปยังจุดบริการที่ให้ความสะดวกสบายแก่ลูกค้า
เช่น จุดบริการในแหล่งธุรกิจ ศูนย์การค้าหลัก เป็นต้น

- ธนาคารสานต่อการสร้างภาพลักษณ์ที่ทันสมัยให้กับสาขาของธนาคาร
ในปีที่ผ่านมาธนาคารดำเนินการปรับปรุงภาพลักษณ์ของสาขามากกว่า 50 สาขา

- ธนาคารยังคงเสริมสร้างความแข็งแกร่งของช่องทางอิเล็กทรอนิกส์
ด้วยเทคโนโลยีด้านความปลอดภัยที่มีมาตรฐานสากล โดยนำเทคโนโลยี One-Time password
มาใช้กับช่องทางอิเล็กทรอนิกส์
เทคโนโลยีดังกล่าวเป็นที่ยอมรับอย่างกว้างขวางและมีความปลอดภัยในการทำธุรกรรมผ่านช่องทางอิเล็กทรอนิกส์
นอกจากธนาคารจะสร้างความเชื่อมั่นในการทำธุรกรรมผ่านช่องทางอิเล็กทรอนิกส์แล้ว
ธนาคารยังคงเป็นผู้ริเริ่มในการตอบแทนลูกค้าผู้ใช้บริการผ่านช่องทางอิเล็กทรอนิกส์อย่างสม่ำเสมอด้วย
KRUNGSRI Yellow Points
ซึ่งในปัจจุบันธนาคารเป็นผู้ให้บริการทางการเงินเพียงหนึ่งเดียวที่ตอบแทนลูกค้าผู้ใช้บริการอิเล็กทรอนิกส์อย่างสม่ำเสมอ

(2.3) กลยุทธ์การแข่งขัน

 กลุ่มลูกค้าธุรกิจขนาดใหญ่

ธนาคารจะใช้กลยุทธ์ที่หลากหลายร่วมกันในการสนับสนุนสินเชื่อแก่ลูกค้าธุรกิจขนาดใหญ่
โดยมีกลยุทธ์หลัก ๆ ประกอบด้วย
การสร้างและรักษาความสัมพันธ์ที่ดีกับลูกค้าอย่างต่อเนื่องและสม่ำเสมอ การทำ Cross-sell
ในการแนะนำผลิตภัณฑ์ของธนาคารที่หลากหลายร่วมกับผลิตภัณฑ์ของบริษัทในเครือ
เพื่อตอบสนองความต้องการของลูกค้าในทุกด้าน การออกและนำเสนอผลิตภัณฑ์ใหม่ ๆ
ที่ตอบสนองความต้องการของลูกค้า เพื่อให้เกิดประสิทธิภาพทางการเงินสูงสุด
การปรับปรุงและพัฒนากระบวนการทำงานให้กระชับขึ้น (Lean)
เพื่อลดระยะเวลาในการพิจารณาสินเชื่อให้สั้นลงและลดเอกสารต่าง ๆ ที่ไม่จำเป็น
จัดให้มีหน่วยงานสนับสนุนการทำงานด้านการขาย
เพื่อลดปริมาณงานด้านปฏิบัติการของเจ้าหน้าที่สินเชื่อ
ซึ่งจะช่วยให้เจ้าหน้าที่สินเชื่อได้มีเวลาในการติดต่อและบริการลูกค้ามากขึ้น
การจัดตั้งศูนย์ลูกค้าธุรกิจขนาดใหญ่ในส่วนภูมิภาค
เพื่อให้สามารถบริการลูกค้าที่กระจายอยู่ตามภาคต่าง ๆ ได้อย่างรวดเร็วและทั่วถึง
ขยายสินเชื่อร่วมกับธนาคารพาณิชย์ขนาดใหญ่ในรูปแบบ Syndicated Loan
และขยายสินเชื่อในโครงการต่าง ๆ ของหน่วยงานภาครัฐ เช่น โครงการอนุรักษ์พลังงาน
โครงการพลังงานชีวมวล และโครงการผลิตอีทานอล เป็นต้น

 กลุ่มลูกค้าธุรกิจ SME

สภาพเศรษฐกิจปัจจุบันในประเทศไทยเริ่มปรับตัวในทางที่ดีขึ้น และในปี 2553 ก็มีแนวโน้มดีขึ้นเรื่อย
ๆ แม้ว่าอัตราการเติบโตยังเป็นไปอย่างช้า ๆ
เนื่องจากความไม่แน่นอนทางการเมืองส่งผลให้ดัชนีผู้บริโภคยังกลับมาได้ไม่เต็มที่
ซึ่งส่งผลผลกระทบโดยตรงต่อลูกค้าผู้ประกอบการธุรกิจ SME
และเป็นสิ่งที่สร้างความท้าทายในการดำเนินธุรกิจให้เติบโต ตั้งแต่ปลายปี 2551 จนถึงปี 2552
มีการแข่งขันในตลาดการเงินของ SME สูง
โดยธนาคารหลักได้หันมาให้ความสำคัญกับการเพิ่มส่วนแบ่งการตลาดของลูกค้า SME เพิ่มมากขึ้น

ในช่วงเวลานี้ธนาคารได้เน้นถึงการให้ความสำคัญกับความต้องการของลูกค้า หรือ Customer
Centric เป็นหลัก ซึ่งธนาคารได้มีการทำวิจัยความต้องการของลูกค้าในหลายกลุ่ม
จัดให้ผู้บริหารพบลูกค้าเพื่อนำสิ่งที่ลูกค้าต้องการมาพัฒนาผลิตภัณฑ์และบริการทางการเงินของธนาคาร
นอกจากนี้ ความสัมพันธ์กับลูกค้ายังเป็นหนึ่งในปัจจัยสำคัญที่ลูกค้า SME
ระบุว่าเป็นความต้องการแบบเฉพาะเจาะจง ดังนั้นผู้ดูแลความสัมพันธ์ลูกค้า SME
ของธนาคารจึงได้รับการอบรมเกี่ยวกับความเข้าใจในผลิตภัณฑ์และบริการทางการเงินอย่างต่อเนื่อง
เพื่อที่จะสามารถนำเสนอผลิตภัณฑ์และบริการทางการเงินที่ตรงกับความต้องการในธุรกิจของลูกค้าอย่างแท้จริง

 กลุ่มลูกค้าส่วนบุคคล

ในปี 2552 ธนาคารยังคงปณิธานในการตอบสนองความต้องการของลูกค้า
ด้วยการนำเสนอบริการทางการเงินภายใต้หลักการที่เรียกว่า Customer Centric
ที่เน้นนำลูกค้าเป็นที่ตั้ง

ธนาคารให้ความสำคัญที่จะตอบสนองความต้องการของลูกค้าอย่างสูงสุด
โดยธนาคารจัดตั้งคณะทำงานที่มีชื่อว่า Customer Experience Council
โดยให้คณะเจ้าหน้าที่บริหารมีส่วนร่วมเป็นสมาชิกในคณะทำงาน
คณะทำงานนี้มีหน้าที่รับผิดชอบในการพัฒนาประสบการณ์ของลูกค้า
โดยการยกระดับมาตรฐานการบริการ ตัวอย่างเช่น เวลาในการรอรับบริการ
เวลาในการตอบรับบริการสินเชื่อ และการพิจารณาข้อร้องเรียนของลูกค้าในทุกกรณี
คณะทำงานจะใช้เครื่องมือในการวัดระดับความพึงพอใจของลูกค้าที่เรียกว่า Net Promoter
Score

การนำเสนอผลิตภัณฑ์ใหม่ ๆ นับเป็นสิ่งสำคัญในการสร้างความพึงพอใจของลูกค้า
ดังนั้นในปีที่ผ่านมากลุ่มลูกค้าบุคคลได้แนะนำผลิตภัณฑ์ใหม่ที่ถือได้ว่าดีเลิศที่เรียกว่า
ประกันภัยสำเร็จรูปในกล่อง (Box Insurance)
ผลิตภัณฑ์นี้ประกอบด้วยกลุ่มผลิตภัณฑ์ประกันภัยธนพัทธ์ที่คุ้มครองความเสี่ยงที่อยู่ในรูปแบบกล่องถนัดมือ
พร้อมทั้งไม่มีความยุ่งยากในการลงทะเบียน
ผลิตภัณฑ์นี้ได้รับยกย่องให้เป็นนวัตกรรมผลิตภัณฑ์จากหอการค้านานาชาติ
และธนาคารยังเป็นผู้ริเริ่มนวัตกรรมนี้เป็นรายแรกในเมืองไทย รวมทั้งทวีปเอเชียด้วย
ธนาคารยังคงนำเสนอผลิตภัณฑ์ใหม่อื่น ๆ อีก เช่น Home Equity Line of Credit
และสินเชื่อบุคคลวงเงินหมุนเวียน เป็นต้น

สืบเนื่องจากการเข้าซื้อกิจการในปีที่ผ่านมา
ธนาคารได้เพิ่มศักยภาพในการแข่งขันด้านจำนวนฐานลูกค้า
และผลิตภัณฑ์ใหม่เสริมให้กับพอร์ตของกลุ่มลูกค้าบุคคล ดังต่อไปนี้

- ฐานบัตรเครดิตที่ใหญ่ที่สุด รวมถึงประเภทบัตรเครดิตที่มีมากที่สุด
ธนาคารได้เพิ่มเติมฐานลูกค้าบัตรเครดิตมากกว่า 2.3 ล้านราย
ฐานลูกค้าเช่าซื้อเครื่องใช้ไฟฟ้ามากกว่า 1.8 ล้านราย ฐานลูกค้าสินเชื่อรถยนต์มากกว่า 0.7
ล้านราย

- พันธมิตรทางการค้าที่มีทำเลที่ตั้งที่ดีที่สุดและการเข้าถึงลูกค้าในทุกกลุ่ม
พันธมิตรทางการค้าเหล่านี้ได้แก่ ห้างสรรพสินค้าเซ็นทรัล ห้างสรรพสินค้าโรบินสัน เทสโก้โลตัส
ร้านค้าปลีกขนาดเล็ก (ร้านโชวห่วย) มากกว่า 7,000 ร้านค้า และดีลเลอร์รถยนต์ มากกว่า
5,000 แห่ง

- ศูนย์บริการลูกค้าสัมพันธ์ และศูนย์ติดตามหนี้สิน ที่ให้บริการลูกค้า
ด้วยระบบที่ได้มาตรฐานมากกว่าล้านสายต่อเดือน

- ระบบสินเชื่อรายย่อย (Micro Finance) ที่มีสาขาให้บริการมากกว่า 170 สาขาทั่วประเทศ

นอกจากนี้
ธนาคารยังประสบความสำเร็จในการเพิ่มประสิทธิภาพของกลุ่มธุรกิจลูกค้าบุคคลของธนาคาร
จากการดึงเอาศักยภาพของช่องทางสาขาของธนาคารมาใช้
เพื่อแนะนำสินค้าของบริษัทในกลุ่มธุรกิจลูกค้าบุคคล
ในปีที่ผ่านมาความสำเร็จนี้ได้ส่งผลให้บริษัทในกลุ่มมียอดขายเพิ่มขึ้นมากกว่า 2,000 ล้านบาท

(3) บริการอื่น ๆ

(3.1) บริการด้านการโอนเงินภายในประเทศ

การบริการโอนเงินในประเทศ แบ่งออกเป็นการโอนเงินรายย่อยและรายใหญ่
ซึ่งไม่พบการแข่งขันทางด้านผลิตภัณฑ์มากนัก เนื่องจากมีการกำหนดนโยบายทิศทางการชำระเงิน
และมาตรฐานทางเทคโนโลยีที่เหมาะสมโดยธนาคารแห่งประเทศไทย และบริษัท ITMX
(Interbank Transaction Management and Exchange)
การแข่งขันส่วนใหญ่ของบริการโอนเงินจึงอยู่ที่การเข้าถึงผู้ใช้บริการ โดยการเปิดสาขาใหม่
และเพิ่มจำนวนเครื่องเอทีเอ็มให้เพียงพอกับความต้องการ
รวมถึงการพัฒนาผลิตภัณฑ์โอนเงินรองรับความต้องการของกลุ่มลูกค้าสถาบัน ได้แก่ บริการโอนเงิน
KRUNGSRI Quick สำหรับกลุ่มลูกค้าสถาบัน
และเนื่องจากปัจจุบันธนาคารพาณิชย์ส่วนใหญ่เน้นการโอนเงินผ่านช่องทางอิเล็กทรอนิกส์
ธนาคารยังคงพัฒนาบริการโอนเงินผ่านระบบออนไลน์อย่างต่อเนื่อง เช่น
เพิ่มธนาคารผู้รับเงินโอนสำหรับบริการโอนเงินต่างธนาคารผ่านบริการ KRUNGSRI Online
และบริการเงินฝากต่างธนาคารผ่านเครื่องรับฝากเงินอัตโนมัติ

นอกจากการพัฒนาผลิตภัณฑ์และบริการแล้ว ธนาคารยังได้จัดกิจกรรมส่งเสริมการขาย
การโฆษณาประชาสัมพันธ์อย่างต่อเนื่อง เพื่อสร้างการรับรู้และความเข้าใจในบริการ
ซึ่งจะช่วยเพิ่มการใช้บริการให้แก่กลุ่มลูกค้าเป้าหมาย เช่น
การจัดโครงการส่งเสริมการตลาดบริการโอนเงินผ่านเครื่อง KRUNGSRI ATM และบริการ
KRUNGSRI Online

(3.2) บริการชำระค่าสินค้าและบริการ และบริการหัก/เข้าบัญชีอัตโนมัติ

ปัจจุบันการให้บริการชำระค่าสินค้าและบริการมีการแข่งขันกันอย่างรุนแรง
เพิ่มมากขึ้น โดยลูกค้าสามารถใช้ช่องทางการบริการได้หลายช่องทาง เช่น
ผ่านเคาน์เตอร์สาขาหรือผ่านช่องทางอิเล็กทรอนิกส์ของธนาคาร ผ่านบริการหักบัญชีเงินฝากอัตโนมัติ
ทั้งนี้ธนาคารยังมุ่งเน้นการเพิ่มจำนวนผู้รับชำระค่าสินค้าและบริการ (Biller)
การเพิ่มช่องทางการสมัครใช้บริการหักบัญชีเงินฝากอัตโนมัติผ่านช่องทางอิเล็กทรอนิกส์ของธนาคารอีก
3 ช่องทาง คือ KRUNGSRI ATM, KRUNGSRI Online และ KRUNGSRI Phone 1572
เพื่อรองรับผู้ใช้บริการได้ครบทุกกลุ่ม
การแข่งขันของบริการรับชำระค่าสินค้าและบริการไม่ได้จำกัดอยู่เฉพาะในวงการของธุรกิจธนาคารพาณิชย์
แต่ได้ขยายตัวไปสู่ผู้ประกอบการที่ไม่ใช่ธนาคารพาณิชย์อีกด้วย เช่น เคาน์เตอร์เซอร์วิส
หรือที่ทำการไปรษณีย์ ซึ่งถือว่าเป็นคู่แข่งที่มีศักยภาพในการแย่งชิงลูกค้าสูงมาก
เนื่องจากความได้เปรียบในด้านความใกล้ชิดชุมชนและการเข้าถึงลูกค้า
ความสะดวกรวดเร็วในการให้บริการ ระยะเวลาการเปิดให้บริการ ค่าธรรมเนียมการให้บริการ
รวมถึงการจัดรายการส่งเสริมการขาย

นอกจากนี้ ธนาคารยังได้นำเทคโนโลยีเข้ามาช่วยในการให้บริการเพิ่มขึ้นอย่างสม่ำเสมอ เช่น
การใช้ Barcode แทนการบันทึกข้อมูลลูกค้า การพัฒนาระบบเงินฝากบัญชี Payment
โดยไม่ต้องรักษาเงินขั้นต่ำ การกำหนดให้มีหน่วยงาน Call Center
ที่ตอบคำถามเกี่ยวกับบริการให้กับลูกค้ารวมถึงการวางแผนการส่งเสริมการตลาดและการโฆษณาประชาสัมพันธ์
เพื่อสร้างการรับรู้และความเข้าใจในบริการให้แก่กลุ่มเป้าหมายและบุคคลทั่วไป
รวมถึงการจัดรายการส่งเสริมการขายเพื่อกระตุ้นการใช้บริการอย่างต่อเนื่อง

(3.3) บริการธนาคารผ่านช่องทางอิเล็กทรอนิกส์ (KRUNGSRI e-Channel)

กลยุทธ์การแข่งขัน :
ธนาคารพาณิชย์ส่วนใหญ่ยังคงให้ความสำคัญกับการสร้างความพึงพอใจให้กับลูกค้าในรูปแบบต่าง ๆ
โดยเฉพาะการเน้นความสะดวกในด้านสถานที่ เวลาที่ให้บริการ และช่องทางในการติดต่อ
โดยในปีที่ผ่านมาธนาคารพาณิชย์มุ่งเน้นการพัฒนาบริการธนาคารผ่านช่องทางอิเล็กทรอนิกส์
ซึ่งนอกเหนือจากจะเพิ่มความพึงพอใจให้กับลูกค้าแล้ว
ยังเป็นแนวทางในการลดต้นทุนการดำเนินงานของธนาคารพาณิชย์อีกด้วย

การแข่งขันด้านผลิตภัณฑ์และบริการ :
ธนาคารได้พัฒนาการให้บริการผ่านช่องทางอิเล็กทรอนิกส์อย่างต่อเนื่องตลอดปี 2552
โดยเฉพาะอย่างยิ่งช่องทางบริการผ่านเครื่องเอทีเอ็ม(KRUNGSRI ATM) ธนาคารทางอินเทอร์เน็ต
(KRUNGSRI Online) ธนาคารทางโทรศัพท์ (KRUNGSRI Phone 1572)
และธนาคารทางโทรศัพท์มือถือผ่าน SMS (KRUNGSRI SMS Banking)
โดยมุ่งเน้นไปที่การเพิ่มขีดความสามารถของระบบ
ให้ตอบสนองและสอดคล้องกับความต้องการของลูกค้า
รวมถึงการพัฒนาให้ใช้งานได้ง่ายและสะดวกขึ้น
ทั้งยังใช้เป็นช่องทางในการนำเสนอขายผลิตภัณฑ์และบริการอื่น ๆ ของธนาคาร
ในขณะเดียวกันก็ยังคงให้ความสำคัญด้านความปลอดภัยของการทำรายการด้วย
ตัวอย่างการพัฒนาและปรับปรุงบริการผ่านช่องทางอิเล็กทรอนิกส์ในปี 2552 ได้แก่
ธนาคารทางโทรศัพท์มือถือผ่าน SMS (KRUNGSRI SMS Banking)
เป็นบริการที่ให้ความสะดวกสบายในการรับทราบข้อมูลทางการเงินได้ทุกที่ทุกเวลาผ่าน SMS
บนโทรศัพท์มือถือ และเพิ่มระดับความปลอดภัยในการทำธุรกรรมทางการเงินผ่าน KRUNGSRI
Onlineโดยให้มีการยืนยันตัวตนของลูกค้าอีกครั้งหนึ่ง ด้วยรหัสผ่าน OTP (One Time Password)
ซึ่งเป็น Password ประเภท Dynamic Password ที่ใช้ได้เพียงครั้งเดียวเท่านั้น
โดยธนาคารจะทำการส่งรหัสผ่าน OTP ให้กับลูกค้ามายังหมายเลขโทรศัพท์มือถือในรูปแบบ SMS
หรืออีเมล์ที่ได้ลงทะเบียนไว้

นอกจากนั้น KRUNGSRI Online ยังมีบริการอื่น ๆ ที่เป็นประโยชน์และอำนวยความสะดวกต่อลูกค้า
เช่น บริการโอนเงินต่างธนาคาร และบริการซื้อขาย สับเปลี่ยนกองทุนบริษัทหลักทรัพย์จัดการกองทุน
อยุธยา จำกัด (AYF) บริษัทหลักทรัพย์จัดการกองทุนรวม พรีมาเวสท์ จำกัด (PMV)
และพัฒนาขั้นตอนการสมัครใช้บริการ KRUNGSRI Online ด้วยบัตรเอทีเอ็ม หรือบัตรวีซ่าเดบิต
ให้มีการ Verify ข้อมูลลูกค้าเพิ่มมากขึ้น เพื่อตรวจสอบความเป็นเจ้าของ หากข้อมูลถูกต้อง
การลงทะเบียนสมัครใช้บริการจะเสร็จสมบูรณ์และสามารถนำ User ID และ Password มาใช้
Login เข้าสู่ระบบได้ทันที เป็นการเพิ่มความสะดวกให้แก่ลูกค้า

- การแข่งขันด้านราคา : ธนาคารได้สร้างแรงจูงใจให้ลูกค้าหันมาใช้ช่องทางอิเล็กทรอนิกส์
โดยการกำหนดราคาให้ต่ำกว่าการใช้บริการผ่านช่องทางสาขา
เพื่อเป็นการลดต้นทุนงานที่ไม่ก่อให้เกิดรายได้ให้กับสาขาของธนาคาร

- การแข่งขันด้านการส่งเสริมการขาย : ปี 2552
เป็นปีที่ธนาคารยังคงให้ความสำคัญกับการสร้างการรับรู้ การกระตุ้นให้เกิดการทดลองใช้
และการสร้างความคุ้นเคยต่อการใช้บริการผ่านช่องทางอิเล็กทรอนิกส์แต่ละช่องทาง
ธนาคารจึงได้จัดทำโครงการส่งเสริมการตลาดเพื่อกระตุ้นให้ลูกค้าหันมาใช้บริการทางอิเล็กทรอนิกส์มากขึ้น
อันจะเป็นการเพิ่มค่าธรรมเนียมให้กับธนาคาร ได้แก่ โครงการ KRUNGSRI Yellow Points
ซึ่งเป็นการสะสมคะแนนเพื่อแลกรับของรางวัล โดยลูกค้าสามารถลงทะเบียนเข้าร่วมโครงการได้ที่
KRUNGSRI ATM โดยการทำธุรกรรมการถอนเงิน โอนเงินข้ามเขต โอนเงินต่างธนาคาร
ชำระค่าสินค้าและบริการ และเติมเงินมือถือผ่านเครื่อง KRUNGSRI ATM หรือทำธุรกรรมผ่าน
KRUNGSRI Online หรือใช้จ่ายผ่านบัตรกรุงศรีวีซ่าอิเล็กตรอน หรือบัตรกรุงศรีวีซ่าเดบิต

นอกจากนี้ ยังมีอีกหลากหลายโครงการ เพื่อตอบสนองความต้องการลูกค้าทุกกลุ่มของธนาคาร

(3.4) บริการจำหน่ายผลิตภัณฑ์ประกันชีวิตและประกันภัยวินาศภัย (แบงก์แอสชัวรันส์)

การแข่งขันของธุรกิจแบงก์แอสชัวรันส์ในปี 2552
ทุกธนาคารได้มีการพัฒนาและปรับปรุงแบบประกันให้มีรายละเอียดความคุ้มครอง
ผลประโยชน์ที่มีความชัดเจน ไม่ซับซ้อน เพื่อให้ลูกค้าสามารถเข้าใจได้ง่ายขึ้น
รวมถึงความสะดวกในการซื้อผลิตภัณฑ์ประกันภัยซึ่งปัจจุบันได้มีบางแบบประกันสามารถซื้อได้โดยไม่ต้องกรอกใบสมัคร
ตลอดจนพัฒนากระบวนการพิจารณารับประกันให้มีความรวดเร็วมากยิ่งขึ้นด้วยการคุ้มครองทันทีที่ซื้อ
ซึ่งจะสามารถตอบสนองความต้องการลูกค้าได้อย่างทันท่วงที

- กลยุทธ์การแข่งขัน : ธนาคารได้มีการพัฒนาโดยเน้นกลยุทธ์หลักที่สำคัญ 5 ประการ คือ

1. นวัตกรรมทางผลิตภัณฑ์และการให้บริการ

2. การขยายช่องทางการตลาด

3. พัฒนาศักยภาพในการขายด้วยการอบรมและการแข่งขันการขาย

4. สร้างตราสินค้า “กรุงศรีแบงก์แอสชัวรันส์”

5. ปรับปรุงกระบวนการทำงานเพื่อการบริการที่เป็นเลิศ

- กลยุทธ์การแข่งขันด้านผลิตภัณฑ์และบริการ :
ธนาคารได้พัฒนาแบบประกันเพื่อตอบสนองความต้องการของลูกค้าอย่างต่อเนื่องตลอดทั้งปี ดังนี้

+ แผนประกันชีวิต

- กรุงศรี มาย ไลฟ์ 21/7 : เปิดจำหน่ายในเดือนกุมภาพันธ์ 2552
เป็นแผนประกันชีวิตเพื่อการวางแผนออมเงินระยะสั้น ที่ให้ความคุ้มครองยาวนาน
พร้อมรับเงินคืนเร็วทันใจ
ทุกปี ตั้งแต่สิ้นปีที่ 2 พร้อมรับเงินปันผลเพิ่มเติม

- กรุงศรี แฮปปี้ ไลฟ์ 12/6 : เปิดจำหน่ายในเดือนมีนาคม 2552 แผนประกันชีวิตระยะสั้นเพียง
6 ปี มีเงินคืนถึง 10% ทุก ๆ 3 ปี เพื่อนำเงินไปลงทุนต่อไป

- กรุงศรี เซฟตี้ ไลฟ์ 80/15 : เปิดจำหน่ายในเดือนเมษายน 2552
เป็นแผนประกันชีวิตเพื่อวางแผนการเกษียณ ที่เน้นการคุ้มครองชีวิตนานถึงอายุ 80 ปี

- กรุงศรี ชัวร์ ไลฟ์ 12/7 : เปิดจำหน่ายในเดือนพฤษภาคม 2552
แผนประกันที่สามารถสมัครได้ง่าย ไม่ยุ่งยาก ไม่ต้องตรวจสุขภาพ รับเงินคืน 14% ในปีที่ 7
เมื่อครบสัญญารับเงินคืนก้อนโตเพิ่มอีก 745% รวมทั้งสิ้น 759% เพิ่มความคุ้มครองชีวิตทุกปี สูงสุดถึง
700%

- กรุงศรี สบาย ไลฟ์ 11/7 : เปิดจำหน่ายในเดือนพฤษภาคม 2552 แผนประกันชีวิตที่ออมเพียง
7 ปี รับผลประโยชน์เร็วที่สุด 11 ปี สมัครง่าย โดยไม่ต้องตรวจสุขภาพ มีเงินคืนทุก 2 ปี
เพิ่มให้สูงสุด 6% ครบสัญญารับเพิ่มอีก พร้อมรับเงินปันผลเพิ่มเติม

นอกจากนั้น ยังมีแผนประกันชีวิตแบบชำระเบี้ยประกันภัยครั้งเดียว เปิดจำหน่ายตลอดทั้งปี
เริ่มต้นสะสมทรัพย์ตั้งแต่ 7 - 10 ปี โดยให้เงินคืนตั้งแต่ 2.3% - 4% ต่อปี

+ แผนประกันวินาศภัย

- กรุงศรี แคนเซอร์ แคร์ : เปิดจำหน่ายในเดือนเมษายน 2552 เป็นแบบประกัน
ที่ให้ความคุ้มครองทันที โดยไม่ต้องตรวจสุขภาพ สามารถต่ออายุได้จนถึง 70 ปี
จ่ายเบี้ยประกันในอัตราคงที่ เพิ่มทุนประกันภัยโดยอัตโนมัติในปีต่ออายุถัดไปทันที 30%
ของทุนประกันภัยหลัก

- กรุงศรี พีเอ แคร์ : เปิดจำหน่ายในเดือนมีนาคม 2552 มีทั้งแผน
ซิลเวอร์ แคร์ ที่ให้ความคุ้มครองสูงถึง 1 ล้านบาท และแผนโกลด์ แคร์
ที่สามารถเบิกค่ารักษาพยาบาลจากอุบัติเหตุทั่วไป
กรณีเข้ารับการรักษาพยาบาลจากโรงพยาบาลชั้นนำมากกว่า 200 แห่งทั่วประเทศ
โดยไม่ต้องสำรองเงินสดล่วงหน้า

- กรุงศรี ออโต้ พร้อม 3+ : เปิดจำหน่ายในเดือนพฤษภาคม 2552
แผนประกันภัยรถยนต์ที่คุ้มครองรถคันที่เอาประกันภัยสูงถึง 120,000 บาท
ด้วยเบี้ยประกันภัยรายปีเพียง 6,800 บาท ไม่จำกัดอายุ / รุ่นรถ
และไม่ต้องตรวจสภาพรถยนต์ก่อนเอาประกันภัย สามารถซื้อล่วงหน้าได้
ไม่ต้องรอให้กรมธรรม์เดิมหมดอายุ พร้อมกันนั้นยังให้ความคุ้มครองรถคู่กรณีอีกด้วย

- กรุงศรี พีเอ พร้อม พลัส : เปิดจำหน่ายในเดือนตุลาคม 2552 ซึ่งกรุงศรี พีเอ พร้อม พลัส
เป็นแบบประกันที่พัฒนามาจากกรุงศรี พีเอ พร้อม โดยเพิ่มความคุ้มครองด้าน
ค่ารักษาพยาบาลสูงถึง 20,000 บาท
สำหรับแบบประกันตัวนี้ยังคงแนวคิดในรูปแบบประกันกล่องที่ไม่ต้องกรอกใบสมัคร และคุ้มครองทันที
โดยขยายกลุ่มลูกค้าเป้าหมายเพิ่มมากขึ้นสำหรับลูกค้าที่กำลังมองหาประกันอุบัติเหตุที่มาพร้อมกับค่ารักษาพยาบาล

- กรุงศรี แคนเซอร์ พร้อม : เปิดจำหน่ายในเดือนตุลาคม 2552
เป็นอีกแบบประกันภายใต้แนวคิดประกันกล่อง ที่ให้ความคุ้มครองทันทีที่มีการตรวจพบโรคมะเร็ง
แบบประกันนี้ต่างจากบริษัทอื่นที่ลูกค้าไม่ต้องมีการตรวจสุขภาพ และไม่ต้องแถลงสุขภาพ

(3.5) บริการธนาคารอิเล็กทรอนิกส์ด้านการค้าต่างประเทศ “KRUNGSRI Trade Link”

ธนาคารได้รับอนุญาตจากธนาคารแห่งประเทศไทย ในการให้บริการด้านการค้าต่างประเทศผ่าน
"KRUNGSRI Trade Link" เป็นแห่งแรก
โดยให้บริการด้านการนำเข้าและการส่งออกผ่านเว็บไซต์ของธนาคาร
ซึ่งจะช่วยให้ลูกค้าสามารถติดต่อธุรกิจได้ทุกที่ทุกเวลาตลอด 24 ชั่วโมง
ด้วยความมุ่งมั่นในการพัฒนาระบบให้มีคุณภาพ รวดเร็ว แม่นยำ
และถึงพร้อมความปลอดภัยตามมาตรฐานสากล
เพื่อสร้างความเชื่อมั่นในการให้บริการผ่านระบบเครือข่ายอินเทอร์เน็ต
ธนาคารได้กำหนดมาตรการรักษาความปลอดภัยตามมาตรฐานสากล ได้แก่
การลงทุนทั้งทางด้านฮาร์ดแวร์และซอฟท์แวร์
รวมทั้งการเข้ารหัสข้อมูลที่ส่งจากลูกค้าเข้ามายังธนาคาร ด้วยมาตรฐาน SSL128 bit
ซึ่งเป็นระบบความปลอดภัยในระดับสูงสุด โดยได้มอบหมายให้ บริษัท ไอ บี เอ็ม (ประเทศไทย)
จำกัด ซึ่งเป็นผู้เชี่ยวชาญระดับโลก
ทำหน้าที่ตรวจสอบและรับรองความปลอดภัยในระบบทั้งหมดอีกชั้นหนึ่ง
ตามมาตรฐานสากลที่ทั่วโลกยอมรับ นอกจากนี้
สำหรับลูกค้าที่มีความประสงค์เพิ่มการรักษาความปลอดภัยในการอนุมัติรายการ ธนาคารมีระบบ
Two-factor Authentication หรือระบบ One Time Password โดยใช้อุปกรณ์ Token
ควบคู่กับการกำหนด Password

(3.6) บริการด้านปริวรรตและบัญชีเงินฝากเงินตราต่างประเทศ

ในปี 2552 ธนาคารพาณิชย์ได้ให้ความสำคัญกับบริการแลกเปลี่ยนเงินตราต่างประเทศเพิ่มขึ้น
ทั้งด้านการเพิ่มจุดให้บริการที่สาขาและสำนักงานแลกเปลี่ยนเงิน การเจาะตลาดกลุ่มลูกค้ารายย่อย
และการพัฒนาระบบการให้บริการให้ทันสมัย สะดวก และรวดเร็วยิ่งขึ้น แม้นักท่องเที่ยวต่างประเทศ
ซึ่งเป็นกลุ่มผู้ใช้บริการแลกเปลี่ยนเงินตราต่างประเทศเป็นส่วนใหญ่
จะมีจำนวนลดลงกว่าปีที่ผ่านมาก็ตาม ภาวะการแข่งขันในตลาดจึงยังอยู่ในเกณฑ์สูง

ธนาคารได้ใช้กลยุทธ์การตลาดที่มุ่งเน้นลูกค้ารายย่อยเป็นหลัก
เพราะเป็นกลุ่มที่มีการทำธุรกรรมอย่างต่อเนื่อง เช่น
บริการขายธนบัตรต่างประเทศให้กับกลุ่มทัวร์หรือพนักงานบริษัทที่สถานประกอบการของลูกค้า
บริการรับซื้อธนบัตรต่างประเทศจากลูกค้ารายใหญ่
บริการออกดราฟต์ต่างประเทศให้กับลูกค้าประเภทสถาบันการศึกษา
และตลาดหลักทรัพย์แห่งประเทศไทย นอกจากนี้ ยังมีบริการส่งดราฟต์ทางไปรษณีย์
ให้กับผู้ที่สั่งซื้อทางไปรษณีย์ หรือซื้อผ่านระบบ KRUNGSRI Online อีกด้วย

สำหรับบริการ KRUNGSRI Western Union ซึ่งมีตัวแทนให้บริการหลายราย
ธนาคารได้ใช้กลยุทธ์การเดินตลาดเพื่อเข้าหากลุ่มลูกค้าเป้าหมายตามพื้นที่ต่าง ๆ
ทั่วประเทศอย่างต่อเนื่อง และได้จัดกิจกรรมส่งเสริมการใช้บริการควบคู่ไปด้วย เช่น
สะสมคะแนนเมื่อใช้บริการเพื่อแลกรับของกำนัล
ลงโฆษณาประชาสัมพันธ์ผ่านสื่อวิทยุชุมชน และหนังสือภาพยนตร์ละคร
รวมถึงนิตยสารสำหรับนักท่องเที่ยวชาวต่างประเทศ และผู้ที่พักอาศัยในประเทศไทย ในปี 2552
ธนาคารได้พัฒนาระบบ KRUNGSRI Western Union Host to Host ซึ่งเป็นระบบ Web
Application ที่ธนาคารจะใช้เชื่อมต่อกับระบบการโอนเงินของบริษัท Western Union
ซึ่งทำให้สาขาและสำนักงานแลกเปลี่ยนเงินทุกแห่งของธนาคาร สามารถให้บริการรับ-ส่งเงิน
Online กับบริษัท Western Union โดยไม่ต้องผ่านศูนย์ที่สำนักงานใหญ่ จึงเพิ่มความสะดวก
รวดเร็ว และลดขั้นตอนการปฏิบัติงาน

ในด้านบริการบัญชีเงินฝากเงินตราต่างประเทศ ถึงแม้การแข่งขันจะไม่สูง
เพราะมีกฎระเบียบของธนาคารแห่งประเทศไทยควบคุมอยู่
แต่ธนาคารได้ปรับปรุงการให้บริการทั้งในการพัฒนาระบบฐานข้อมูลลูกค้าให้ถูกต้องตามกฎหมายป้องกันการฟอกเงิน
(Anti-Money Laundering Regulation) และระเบียบควบคุมการปฏิบัติงานของธนาคาร

(3.7) บริการด้านวาณิชธนกิจ

ปี 2552 นับได้ว่าเป็นปีที่การระดมทุนโดยการออกตราสารหนี้มีอัตราการเติบโตสูงสุดจากที่ผ่านมา
โดยเฉพาะการระดมทุนโดยการออกหุ้นกู้ของภาคเอกชน ซึ่งมีปริมาณหุ้นกู้ในประเทศ
(ไม่รวมหุ้นกู้ที่ออกโดยสถาบันการเงิน) ที่ออกใหม่มูลค่ารวมทั้งสิ้นประมาณ 290,000 ล้านบาท
หรือเพิ่มขึ้นมากกว่าร้อยละ 90 เมื่อเทียบกับปี 2551
โดยมีสาเหตุหลักมาจากการคาดการณ์ว่าอัตราดอกเบี้ยในประเทศได้ลดลงถึงจุดต่ำสุดแล้วในช่วงครึ่งแรกของปี
2552

สำหรับภาวะการแข่งขันของธุรกิจด้านที่ปรึกษาทางการเงินและการจัดจำหน่ายตราสารหนี้ยังคงอยู่ในระดับที่สูง
ทั้งนี้ นอกจากธนาคารพาณิชย์ไทยและต่างประเทศแล้ว
บริษัทหลักทรัพย์หลายแห่งก็เริ่มเข้ามาดำเนินธุรกิจในด้านนี้มากขึ้น
ทำให้การแข่งขันด้วยการลดค่าธรรมเนียมยังคงความรุนแรง

(3.8) บริการด้านธุรกิจหลักทรัพย์

หลังจากที่สำนักงานคณะกรรมการกำกับหลักทรัพย์และตลาดหลักทรัพย์ได้เปิดให้ยื่นคำขอรับใบอนุญาตประกอบธุรกิจหลักทรัพย์ประเภทการจัดการกองทุนตั้งแต่ปลายปี
2538 จนถึงปัจจุบัน มีบริษัทจัดการกองทุนในธุรกิจรวมทั้งสิ้น 21 บริษัท
มีผลให้ธุรกิจการจัดการกองทุนขยายตัวเพิ่มขึ้นอย่างรวดเร็ว ณ วันที่ 25 กันยายน 2552
มีจำนวนกองทุนรวมทั้งสิ้น 1,161 กองทุน มีมูลค่าทรัพย์สินสุทธิประมาณ 1,769.99 พันล้านบาท
(ที่มา : สมาคมบริษัทจัดการลงทุน)
และมีแนวโน้มเพิ่มมากขึ้นเนื่องจากมีสถาบันการเงินยื่นขอใบอนุญาตประกอบธุรกิจเพิ่มมากขึ้น
รวมทั้งบริษัทหลักทรัพย์จัดการกองทุนได้มีการออกเสนอขายกองทุนให้กับนักลงทุนหลากหลายประเภท
ให้เลือกลงทุนตามความต้องการของนักลงทุน
รวมทั้งการลงทุนในกองทุนรวมได้สิทธิพิเศษทางด้านภาษีทำให้ธุรกิจการจัดการลงทุนขยายตัวเพิ่มมากขึ้น
และกลายเป็นส่วนสำคัญในการพัฒนาตลาดทุนและตลาดเงินของประเทศไทย
จากการที่ธุรกิจการจัดการกองทุนรวมขยายตัวเพิ่มมากขึ้นส่งผลให้การให้บริการธุรกิจหลักทรัพย์เกี่ยวกับการรับฝากทรัพย์สินและการเป็นผู้ดูแลผลประโยชน์ของกองทุนรวมได้ขยายตัวเพิ่มขึ้นด้วย

ปัจจุบันธนาคารให้บริการเป็นผู้ดูแลผลประโยชน์ของกองทุนรวม 7 บริษัทจัดการจำนวน 64 กองทุน
มีมูลค่าทรัพย์สินสุทธิประมาณ 257,349.41 ล้านบาท
และเป็นผู้รับฝากทรัพย์สินของกองทุนสำรองเลี้ยงชีพและกองทุนส่วนบุคคลจำนวน 10 บริษัทจัดการ
จำนวน 171 กองทุน มูลค่าทรัพย์สินสุทธิประมาณ 17,003.39 ล้านบาท

(3.9) บริการบริหารเงินสด

สืบเนื่องจากการแข่งขันในตลาดธนาคารพาณิชย์ไทยและธนาคารต่างชาติที่สูงขึ้นอย่างมากในปัจจุบัน
โดยเฉพาะแนวโน้มอัตราดอกเบี้ยในตลาดปรับลดลงอย่างต่อเนื่อง
ทำให้ทุกธนาคารเล็งเห็นความสำคัญของรายได้ที่ไม่ใช่รายได้จากดอกเบี้ย
ธนาคารจึงเพิ่มช่องทางและผลิตภัณฑ์ในการสร้างรายได้จากส่วนอื่น เพิ่มฐานลูกค้า
และฐานเงินฝากให้มากขึ้น

บริการบริหารเงินสด
เป็นหนึ่งในบริการของธนาคารที่สามารถสร้างรายได้ค่าธรรมเนียมเพิ่มเติมจากรายได้หลักด้านดอกเบี้ยของธนาคารที่มีอยู่แล้ว
ด้วยบริการบริหารเงินสดที่ครบวงจรทั้งด้านการรับชำระเงิน การบริหารสภาพคล่อง
ผ่านระบบธนาคารอิเล็กทรอนิกส์ (www. Krungsricashlink.com)
ประกอบกับการใช้กลยุทธ์มุ่งเน้นให้ลูกค้าสามารถบริหารจัดการด้านการเงินได้อย่างมีประสิทธิภาพ
โดยสามารถลดต้นทุนด้านเวลา อีกทั้งลดขั้นตอนในการบริหารจัดการกระแสเงินสด
และเพิ่มความสะดวกสบายให้ลูกค้าในการกระทบยอดทางบัญชี
และวางแผนกระแสเงินสดได้อย่างถูกต้องแม่นยำ
ด้วยนวัตกรรมทางการเงินดังกล่าวมาข้างต้นทำให้ธนาคารสามารถตอบสนองความต้องการของลูกค้าได้อย่างครบวงจร

ธนาคารทำการพัฒนาผลิตภัณฑ์บริหารเงินสดอย่างต่อเนื่องเพื่อรักษาความเป็นผู้นำในตลาดและสร้างความได้เปรียบในการแข่งขันเพื่อสร้างบริการที่แตกต่างอย่างมืออาชีพ
โดยที่ผ่านมาธนาคารได้มีการพัฒนาในด้านต่างๆ
เพื่อยกระดับความปลอดภัยในการทำธุรกรรมผ่านอินเทอร์เน็ต และการพัฒนาบริการรูปแบบใหม่ ๆ
รวมถึงรายงานต่าง ๆ ให้มีความหลากหลาย
เพื่อตอบสนองความต้องการของลูกค้าแต่ละรูปแบบธุรกิจ หรือแต่ละอุตสาหกรรม
พร้อมทั้งสร้างความสัมพันธ์อันดีระหว่างลูกค้าและเจ้าหน้าที่ธนาคารที่ผูกพันกันมาโดยตลอด

(3.10)
บริการซื้อขายเงินตราต่างประเทศล่วงหน้าและเครื่องมือทางการเงินด้านบริหารความเสี่ยงอัตราแลกเปลี่ยนและอัตราดอกเบี้ย

 บริการด้านอัตราแลกเปลี่ยน : ปัจจุบันภาวะการแข่งขันในตลาดมีสูงมาก จนทำให้ Margin
ลดลงจนอยู่ในระดับที่ต่ำมาก ธนาคารจึงมีนโยบายขยายฐานลูกค้าเพื่อชดเชยรายได้ที่ลดลงจาก
Margin ที่ลดลงดังกล่าว อีกทั้งจัดหาผลิตภัณฑ์ใหม่ ๆ เพื่อตอบสนองความต้องการของลูกค้า
และเพิ่มรายได้จากการปริวรรตเงินตราต่างประเทศอีกทางหนึ่ง

 บริการด้านอัตราดอกเบี้ย :
ปัจจุบันผู้ประกอบการต้องประสบกับปัญหาความผันผวนของอัตราดอกเบี้ย
ทำให้เกิดความเสี่ยงในการบริหารเงินทุนสำหรับประกอบการ ภาวะการแข่งขันในระบบธนาคาร
เพื่อตอบสนองความต้องการของลูกค้าที่มีค่อนข้างสูง
มีการนำเสนอผลิตภัณฑ์บริหารความเสี่ยงดังกล่าวอย่างแพร่หลาย
ในขณะเดียวกันในช่วงปีที่ผ่านมาอัตราดอกเบี้ยเงินฝากอยู่ในช่วงขาลง
ทำให้นักลงทุนต้องการลู่ทางการลงทุนทางการเงินที่ให้ผลตอบแทนสูงกว่าเงินฝากธนาคาร
ธนาคารจึงมีนโยบายดังนี้

- บริการด้านบริหารความเสี่ยงจากอัตราดอกเบี้ย : ธนาคารมีนโยบายที่จะหาผลิตภัณฑ์ใหม่ ๆ
ในการบริหารความเสี่ยงดังกล่าวเพื่อสนองความต้องการและมีความเหมาะสมกับพอร์ต
โฟลิโอของลูกค้า และเป็นการเพิ่มรายได้ของธนาคาร

- บริการด้านตราสารหนี้ : ธนาคารมีนโยบายจัดหาตราสารหนี้ที่มีความหลากหลาย
ทั้งในเรื่องระยะเวลาและผลตอบแทน เพื่อตอบสนองความต้องการของนักลงทุนได้อย่างเพียงพอ

กุญแจสำคัญในการบรรลุเป้าหมายตามนโยบายที่วางไว้คือ
การจัดเตรียมและพัฒนาบุคลากรที่มีความรอบรู้สามารถเป็นที่ปรึกษาทางการเงิน
ตลอดจนเข้าใจถึงความต้องการของลูกค้าได้เป็นอย่างดี นอกจากนี้
ยังต้องได้รับความร่วมมือจากหน่วยงานที่เกี่ยวข้อง อาทิ
จากสาขาทั่วประเทศในการเป็นเครือข่ายในการเสนอบริการดังกล่าวข้างต้นแก่ลูกค้าของธนาคาร
ฝ่ายสินเชื่อในการจัดตั้งวงเงินที่เกี่ยวข้อง ฝ่ายการค้าต่างประเทศที่เป็นผู้ให้บริการร่วม เป็นต้น

(3.11) บริการด้านซื้อขายตราสารหนี้

ตลาดตราสารหนี้เป็นตลาดที่มีการพัฒนามาอย่างต่อเนื่องเป็นเวลามากกว่า 10 ปี
โดยได้รับการสนับสนุนจากหน่วยงานภาครัฐ จึงนำไปสู่ภาวะตลาดที่มีการแข่งขันค่อนข้างสูง
ภาวะตลาดของตลาดตราสารหนี้ในปี 2552
ที่ผ่านมานั้นมีปัจจัยทั้งจากภายนอกและภายในประเทศดังนี้

 ปัจจัยภายนอกประเทศ ผลกระทบจากวิกฤติ Subprime
ของสหรัฐอเมริกาได้นำไปสู่ภาวะเศรษฐกิจซบเซาอย่างรุนแรง
จนทำให้ธนาคารกลางของสหรัฐอเมริกา หรือ THE FEDS
ต้องทำการลดดอกเบี้ยนโยบายอย่างรวดเร็วซึ่งทำให้ธนาคารกลางของหลายประเทศทั่วโลกได้ดำเนินการลดดอกเบี้ยนโยบายไปในทิศทางเดียวกัน
ให้อัตราผลตอบแทนของตราสารหนี้ลดลงอย่างรวดเร็วเช่นกัน
แต่ในเวลาต่อมาการออกพันธบัตรรัฐบาลจำนวนมหาศาลของกระทรวงการคลังของสหรัฐอเมริกาเพื่อนำเม็ดเงินไปกระตุ้นเศรษฐกิจได้ทำให้อัตราผลตอบแทนของตราสารหนี้เพิ่มขึ้นอย่างรวดเร็วเช่นกัน
จึงเห็นได้ว่าผลตอบแทนในตลาดตราสารหนี้มีความผันผวนที่รุนแรง
ผลตอบแทนในตลาดตราสารหนี้ไทยก็ได้รับผลกระทบจากวิกฤติ Subprime สหรัฐอเมริกาดังกล่าว
เพราะการเคลื่อนย้ายเงินลงทุนนั้นมีความสะดวกรวดเร็วยิ่งขึ้นจากกระแสโลกาภิวัฒน์

 ปัจจัยภายในประเทศ การระดมทุนของภาครัฐเพื่อสนับสนุนโครงการไทยเข้มแข็ง
การขาดดุลงบประมาณเพื่อกระตุ้นเศรษฐกิจ
การคงอัตราดอกเบี้ยนโยบายในระดับที่ต่ำเพื่อกระตุ้นเศรษฐกิจ
ล้วนแล้วแต่เป็นมาตรการที่มีผลกระทบต่อผลตอบแทนในตลาดตราสารหนี้ทั้งสิ้น
ซึ่งก็สอดคล้องกับมาตรการที่ธนาคารกลางและกระทรวงการคลังของหลายประเทศได้นำไปใช้เพื่อหยุดยั้งการลุกลามของวิกฤติ
Subprime ทั้งสิ้น

ภาวะความผันผวนของตลาดดังกล่าวข้างต้นประกอบกับการแข่งขันของผู้ค้าในตลาด
ทำให้ผู้ค้าต่างพยายามขยายฐานผู้ลงทุนเพิ่มเติมเพื่อสร้างสภาพคล่องในตลาดให้มากขึ้นและชดเชย
Margin ที่ลดลงจากการแข่งขัน และได้พยายามพัฒนารูปแบบของสินค้าที่หลากหลายมากขึ้น เช่น
Private Repo ยังเป็นสิ่งจูงใจให้นักลงทุนยังให้ความสนใจกับตลาดตราสารหนี้อยู่อย่างต่อเนื่อง

(3.12) บริการซื้อขายตราสารหนี้ภาคเอกชน

ในปี 2552 นักลงทุนทั่วไปมีความต้องการลงทุนในตราสารหนี้ภาคเอกชน
มากขึ้น เนื่องจากมีอัตราผลตอบแทนสูงกว่าอัตราดอกเบี้ยเงินฝาก
ทำให้การซื้อขายตราสารหนี้ภาคเอกชนในตลาดมีปริมาณเพิ่มมากขึ้น

4.1.2.2 ภาวะการแข่งขัน

(1) ภาพรวมธุรกิจธนาคารพาณิชย์ปี 2552 และแนวโน้มปี 2553

ปี 2552 ระบบธนาคารพาณิชย์ประสบกับความยากลำบากในการดำเนินธุรกิจอยู่มาก
เนื่องจากเศรษฐกิจโลกโดยรวมเข้าสู่ภาวะถดถอยอย่างต่อเนื่องฉุดรั้งให้เศรษฐกิจไทยหดตัวตาม
แม้ผลกระทบของวิกฤตเศรษฐกิจและการเงินโลกที่มีต่อธนาคารพาณิชย์ไทยโดยตรงจะน้อยมาก
แต่เนื่องจากระบบธนาคารพาณิชย์ไทยมีความผูกพันใกล้ชิดอยู่กับภาวะและแนวโน้มเศรษฐกิจโลกโดยรวมจึงมิอาจหลีกเลี่ยงผลกระทบดังกล่าวได้
การดำเนินธุรกิจจึงได้รับผลกระทบทางอ้อมผ่านการหดตัวของภาคการค้า การบริโภคและการลงทุน
ตลอดจนความผันผวนของตลาดการเงิน อย่างไรก็ตาม หลังวิกฤตเศรษฐกิจปี 2540
ระบบสถาบันการเงินของไทยได้เรียนรู้และมีการปรับตัวมาอย่างต่อเนื่อง
เพื่อป้องกันความเสี่ยงที่อาจเกิดขึ้นได้
ประกอบกับภาครัฐได้ปรับปรุงกฎเกณฑ์ที่ใช้กำกับดูแลระบบธนาคารพาณิชย์ให้มีความมั่นคงและมีเสถียรภาพ
มีความเข้มงวดเทียบเท่ามาตรฐานสากล
ตลอดจนมีการพัฒนาด้านการบริหารความเสี่ยงอย่างต่อเนื่อง
ส่งผลให้ระบบธนาคารยังมีความมั่นคงแม้จะเผชิญวิกฤตการเงินโลกครั้งรุนแรงที่สุดในประวัติศาสตร์
ดังนั้น แม้เศรษฐกิจไทยในปี 2552 จะหดตัวที่ร้อยละ 2.3
แต่ระบบธนาคารพาณิชย์โดยรวมยังแข็งแกร่งและมีผลประกอบการที่ดี
โดยยังแสดงผลกำไรอย่างต่อเนื่อง ขณะที่หนี้ที่ไม่ก่อให้เกิดรายได้ (NPLs) ต่อสินเชื่อรวม
ปรับตัวลดลงเมื่อเทียบกับปีก่อนหน้า และสัดส่วนเงินกองทุน
ต่อสินทรัพย์เสี่ยงอยู่ในระดับสูงกว่าเกณฑ์ที่กฎหมายกำหนดมาก

ในปี 2552 ระบบธนาคารพาณิชย์มีกำไรสุทธิจากการดำเนินงานรวม 9.2 หมื่นล้านบาท
ลดลงจากปีก่อนร้อยละ 6.6 โดยเป็นการลดลงของดอกเบี้ยรับและเงินปันผลสุทธิ
ส่งผลให้อัตราส่วนรายได้ดอกเบี้ยรับและเงินปันผลสุทธิต่อสินทรัพย์เฉลี่ย (Net Interest Margin
: NIM) อยู่ที่ร้อยละ 2.9 ลดลง จากร้อยละ 3.2 ในปี 2551
ขณะที่อัตราผลตอบแทนต่อสินทรัพย์เฉลี่ย (Return on Asset : ROA) อยู่ที่ร้อยละ 0.9
ลดลงจากร้อยละ 1.0 ในปีก่อน ทั้งนี้ ความสามารถในการทำกำไรที่ปรับลดลงไม่มาก
สะท้อนให้เห็นว่าธนาคารพาณิชย์ไทยมีความพร้อมสามารถปรับตัวรับมือกับความผันผวนของภาวะเศรษฐกิจได้เป็นอย่างดี
และจากผลกำไรที่มีอย่างต่อเนื่องทำให้สัดส่วนเงินกองทุนต่อสินทรัพย์เสี่ยง (BIS ratio)
ของระบบธนาคารพาณิชย์ ณ สิ้นปี เพิ่มขึ้นมาอยู่ที่ระดับร้อยละ 16.1 จากร้อยละ 14.2 ปีก่อนหน้า
โดยเงินกองทุนชั้นที่ 1 (Tier-1) เพิ่มขึ้นเป็นร้อยละ 12.6 เทียบกับร้อยละ 11.4
ปีก่อนหน้าสะท้อนฐานะธนาคารพาณิชย์ไทยที่มีความแข็งแกร่งและพร้อมรองรับความต้องการสินเชื่อที่คาดว่าจะเติบโตตามการฟื้นตัวของเศรษฐกิจ
ปี 2553 ได้

สินเชื่อปี 2552 มีจำนวน 6.6 ล้านล้านบาท ลดลง 1.2 แสนล้านบาทจากสิ้นปี 2551
หรือหดตัวร้อยละ 1.8 เทียบกับที่เพิ่มขึ้นร้อยละ 11.4 เมื่อปี 2551
เนื่องจากความต้องการสินเชื่อของภาคธุรกิจชะลอลง
โดยเฉพาะสินเชื่อที่เชื่อมโยงกับธุรกิจส่งออกและการลงทุน
ประกอบกับธนาคารพาณิชย์เพิ่มความเข้มงวดในการขยายสินเชื่อเพื่อรักษาคุณภาพสินทรัพย์ นอกจากนี้
ธุรกิจขนาดใหญ่ที่มีศักยภาพหันมาระดมทุนด้วยตนเองผ่านการออกตราสารหนี้แทนการขอสินเชื่อจากธนาคารพาณิชย์
โดยสินเชื่อภาคธุรกิจ (สัดส่วนร้อยละ 72.9 ของสินเชื่อรวม) หดตัวร้อยละ 5.0
เทียบกับที่ขยายตัวร้อยละ 10.5 ปีก่อนหน้าตามการลดลงของสินเชื่อธุรกิจขนาดใหญ่
ส่วนสินเชื่ออุปโภคบริโภคส่วนบุคคล (สัดส่วนร้อยละ 27.1 ของสินเชื่อรวม) ขยายตัวร้อยละ 8.0
ชะลอลงจากที่ขยายตัวร้อยละ 14.0 ปีก่อนหน้า

ด้านเงินฝากของระบบธนาคารพาณิชย์มีจำนวน 7.0 ล้านล้านบาท ลดลง 3.3 หมื่นล้านบาท จากปี
2551 หรือลดลงร้อยละ 0.5 เทียบกับที่เพิ่มขึ้นร้อยละ 8.6 ในปี 2551
ทว่าเมื่อรวมเงินฝากและตั๋วแลกเงิน (Bill of Exchange) จะขยายตัวร้อยละ 1.1
เทียบกับร้อยละ 9.2 ปีก่อนหน้า
เป็นผลจากรายได้ภาคครัวเรือนและภาคธุรกิจที่ลดลงตามภาวะชะลอตัวทางเศรษฐกิจ
ประกอบกับธนาคารพาณิชย์มีสภาพคล่องส่วนเกินอยู่จำนวนมากจึงทยอยปรับลดอัตราดอกเบี้ยเงินฝากลงมาอยู่ที่ระดับต่ำสุดเป็นประวัติการณ์ในทิศทางเดียวกับอัตราดอกเบี้ยนโยบายจึงลดแรงจูงใจในการฝากเงิน
และทำให้ผู้ฝากเงินบางส่วนหันไปลงทุนในแหล่งอื่น ๆ
ที่ให้ผลตอบแทนสูงกว่าการฝากเงินกับธนาคารพาณิชย์ อาทิ พันธบัตรรัฐบาล หุ้นกู้ภาคเอกชน
ประกันชีวิต หลักทรัพย์ และกองทุนรวม เป็นต้น
การที่สภาพคล่องของระบบธนาคารพาณิชย์ปรับสูงขึ้นเล็กน้อย เกิดจากการหดตัวของสินเชื่อ
โดยสัดส่วนสินเชื่อต่อเงินฝากและ B/E ลดลงมาอยู่ที่ระดับร้อยละ 85.8 เทียบกับร้อยละ 88.3
ในปี 2551

สินเชื่อที่ไม่ก่อให้เกิดรายได้ (Gross Non-Performing Loans : Gross NPLs) มียอดคงค้าง
3.64 แสนล้านบาท หรือคิดเป็นร้อยละ 5.23 ของสินเชื่อรวม ลดลง 2 หมื่นล้านบาทจากสิ้นปี
2551 ขณะที่สินเชื่อที่ไม่ก่อให้เกิดรายได้หลังหักเงินสำรองค่าเผื่อหนี้สงสัยจะสูญ (Net NPLs)
มียอดคงค้าง 2.01 แสนล้านบาท หรือร้อยละ 2.96 ของสินเชื่อรวม ลดลง 1.2 หมื่นล้านบาท
จากสิ้นปี 2551 การที่ NPLs ปรับตัวลดลง
เป็นผลจากธนาคารพาณิชย์มีการควบคุมคุณภาพหนี้และดูแลลูกค้าอย่างใกล้ชิด
รวมถึงมีการปรับโครงสร้างหนี้ลูกค้าตามความเหมาะสม และมีการตัดขาย NPLs ออกไปบางส่วน
ทำให้คุณภาพสินทรัพย์โดยรวมของระบบอยู่ในเกณฑ์ดี โดย NPLs
ปรับลดลงทั้งในส่วนของสินเชื่อภาคธุรกิจและสินเชื่อเพื่อการอุปโภคบริโภค

การดำเนินธุรกิจธนาคารพาณิชย์ในปี 2553 มีแนวโน้มเติบโตดีตามภาวะเศรษฐกิจ
โดยรวมที่มีทิศทางฟื้นตัวจากปีก่อน ทั้งนี้ แรงส่งจากการฟื้นตัวของเศรษฐกิจที่ดีเกินคาดในช่วงปลายปี
2552
และแรงส่งเชิงนโยบายจากมาตรการกระตุ้นเศรษฐกิจภาครัฐควบคู่กับการใช้นโยบายการเงินผ่อนคลายผนวกกับการฟื้นตัวของเศรษฐกิจโลกซึ่งส่งผลดีต่อภาคการค้าระหว่างประเทศและเกื้อหนุนให้ความต้องการใช้จ่ายเพื่อการอุปโภคบริโภคและการลงทุนขยายตัวเพิ่ม
จะส่งผลต่อเนื่องให้ความต้องการใช้บริการทางการเงินจากธนาคารพาณิชย์ปรับตัวดีขึ้น
อย่างไรก็ตามทิศทางการฟื้นตัวของเศรษฐกิจไทยยังมีความไม่แน่นอนสูงโดยการฟื้นตัวของเศรษฐกิจโลกในแต่ละภูมิภาคที่ไม่พร้อมกันและท่าทีการดำเนินนโยบายกระตุ้นเศรษฐกิจในแต่ละประเทศที่แตกต่างกัน
ท่ามกลางปัญหาต่าง ๆ ที่ปะทุเป็นระยะ อันเป็นผลพวงจากภาวะวิกฤต
จะส่งผลให้เศรษฐกิจโลกฟื้นตัวอย่างเปราะบาง ขณะที่เงินทุนเคลื่อนย้าย ค่าเงิน
และราคาสินค้าโภคภัณฑ์จะผันผวนมาก
ส่วนปัญหาการเมืองในประเทศและความไม่แน่นอนที่เกิดจากการดำเนินตามระเบียบและกฎเกณฑ์ด้านการลงทุนอย่างกรณีมาบตาพุด
อาจทำให้การบริโภคและการลงทุนในประเทศฟื้นตัวช้ากว่าที่คาด ดังนั้น การดำเนิน
ธุรกิจของระบบธนาคารจึงมีแนวโน้มที่จะเผชิญกับความผันผวนอยู่บ้าง

จากสภาวะแวดล้อมทางเศรษฐกิจและการเงินที่เปลี่ยนแปลงรวดเร็วและมีแนวโน้มผันผวนสูง
ธนาคารพาณิชย์จึงต้องเตรียมพร้อมในทุก ๆ ด้าน เพื่อรองรับความไม่แน่นอนที่จะเกิดขึ้น
ด้วยการยกระดับการให้บริการทางการเงินที่ครบวงจรยิ่งขึ้น ดูแลให้คำปรึกษาลูกค้าอย่างใกล้ชิด
ควบคุมคุณภาพหนี้เพื่อป้องกันการเกิดหนี้ด้อยคุณภาพ
รวมทั้งบริหารจัดการด้านต้นทุนและเพิ่มระดับการบริหารด้านความเสี่ยงอย่างมีประสิทธิภาพ

สำหรับการกำหนดใช้แผนพัฒนาระบบสถาบันการเงินระยะที่ 2 (Financial Sector Master
Plan II) ของทางการในปี 2553
จะช่วยให้ระบบธนาคารพาณิชย์แข็งแกร่งและมีประสิทธิภาพยิ่งขึ้น
ทั้งจากต้นทุนการดำเนินงานที่มีแนวโน้มปรับลดลง
และการส่งเสริมการแข่งขันจากทางการโดยเพิ่มความยืดหยุ่นด้านการบริหารจัดการตลอดจนขยายขอบเขตการประกอบธุรกิจ
รวมถึงเพิ่มเครื่องมือในการบริหารความเสี่ยงด้านต่าง ๆ
โดยรวมจะเป็นปัจจัยเกื้อหนุนให้ธนาคารพาณิชย์มีความพร้อมที่จะรองรับความท้าทายใหม่ ๆ
ในระยะต่อไปได้เป็นอย่างดี

(2) ศักยภาพด้านการแข่งขัน

(2.1) ภาพรวมธุรกิจของธนาคารปี 2552

ปี 2552 เป็นปีที่ธนาคารมีความคืบหน้าตามแผนงานที่วางไว้
ถึงแม้ภาวะเศรษฐกิจโดยรวมไม่เอื้ออำนวย
โดยสาเหตุหลักที่ช่วยให้ธนาคารบรรลุเป้าหมายที่วางไว้เกิดจากการเติบโตด้วยการขยายธุรกิจจากภายนอก
(Inorganic Growth) หรือการเข้าซื้อกิจการ โดยสรุปได้ดังนี้

 การเข้าซื้อกิจการ ธนาคารเอไอจี เพื่อรายย่อย จำกัด (มหาชน) และบริษัท เอไอจีคาร์ด
(ประเทศไทย) จำกัด สืบเนื่องจากที่ธนาคารได้รับอนุมัติจากที่ประชุมวิสามัญผู้ถือหุ้น
และธนาคารแห่งประเทศไทย เมื่อเดือนมีนาคม 2552 ธนาคารได้เข้าซื้อธนาคารเอไอจี
เพื่อรายย่อย จำกัด (มหาชน) (AIGRB) และบริษัท เอไอจีคาร์ด (ประเทศไทย) จำกัด
(AIGCC) เสร็จสมบูรณ์ พร้อมโอนกิจการมายังธนาคารในวันที่ 8 เมษายน 2552
โดยทำให้ธนาคารมีสินทรัพย์เพิ่มขึ้น 32,800 ล้านบาท สินเชื่อเพิ่มขึ้น 21,900 ล้านบาท
เงินฝากเพิ่มขึ้น 18,600 ล้านบาท และฐานบัตรเครดิตเพิ่มขึ้น 222,000 บัตร

 การเข้าซื้อกิจการ บริษัท ซีเอฟจี เซอร์วิสเซส จำกัด (CFGS)
หลังจากที่ธนาคารได้รับอนุมัติจากที่ประชุมวิสามัญผู้ถือหุ้น เมื่อวันที่ 27 สิงหาคม 2552
และธนาคารแห่งประเทศไทย เมื่อเดือนกันยายน 2552 ธนาคารได้เข้าซื้อบริษัท ซีเอฟจี
เซอร์วิสเซส จำกัด (CFGS) ซึ่งเป็นบริษัทในเครือของบริษัท อเมริกัน อินเตอร์เนชั่นแนล กรุ๊ป
อิงค์ จำกัด เสร็จสมบูรณ์ พร้อมโอนกิจการ CFGS มายังธนาคาร ในวันที่ 9 กันยายน 2552 ทั้งนี้
CFGS เป็นหนึ่งในผู้ให้บริการไมโครไฟแนนซ์โดยเฉพาะสินเชื่อที่ใช้ทะเบียนรถเป็นหลักประกัน
มีเครือข่ายสาขากว่า 163 แห่ง ทั่วประเทศ และเป็นที่รู้จักกันดีในนาม “ศรีสวัสดิ์เงินติดล้อ” ณ
วันโอนกิจการมีสินทรัพย์รวมจำนวน 2,000 ล้านบาท และสินเชื่อรวม 1,500 ล้านบาท

 การเข้าซื้อกิจการ จีอี มันนี่ ประเทศไทย (GEMT)
หลังจากที่ธนาคารได้รับอนุมัติจากที่ประชุมวิสามัญผู้ถือหุ้นเมื่อวันที่ 27 สิงหาคม 2552
และธนาคารแห่งประเทศไทย เมื่อเดือนพฤศจิกายน 2552 ธนาคารได้เข้าซื้อจีอี มันนี่ ประเทศไทย
เสร็จสมบูรณ์ พร้อมโอนกิจการมายังธนาคารในวันที่ 5 พฤศจิกายน 2552 ทั้งนี้ จีอี มันนี่
ประเทศไทย เป็นหนึ่งในผู้ประกอบธุรกิจการเงินเพื่อผู้บริโภคที่ใหญ่ที่สุดในประเทศไทยมานานกว่า
15 ปี และมีชื่อเสียงในเรื่องการนำนวัตกรรมด้านผลิตภัณฑ์และบริการทางการเงินที่หลากหลาย
ซึ่งรวมถึงการบริการเฟิร์สช้อยส์ และควิกแคช ณ วันโอนกิจการมีสินทรัพย์รวมจำนวน 53,751
ล้านบาท และสินเชื่อรวม 45,829 ล้านบาท (ไม่รวมบริษัท เทสโก้ คาร์ด เซอร์วิสเซส จำกัด)
การเข้าซื้อกิจการ จีอี มันนี่ ประเทศไทย
ในครั้งนี้ช่วยให้สินเชื่อเพื่อลูกค้ารายย่อยของธนาคารเติบโตขึ้นจากร้อยละ 36 เป็นร้อยละ 42
ของสินเชื่อรวมและทำให้ธนาคารกลายเป็นผู้ให้บริการบัตรเครดิตรายใหญ่ที่สุดในประเทศไทย
ด้วยจำนวนบัตรภายใต้การบริหารจัดการมากกว่า 3 ล้านใบ

 รางวัลแห่งความสำเร็จในปี 2552 ธนาคารได้รับรางวัลจากการให้บริการที่เป็นเลิศในหลาย ๆ
ด้าน สะท้อนให้เห็นถึงความแข็งแกร่งของทีมงานด้านธุรกิจ
และศักยภาพของบุคลากรที่สามารถครองใจลูกค้าด้วยบริการที่ประทับใจ
สามารถนำเสนอผลิตภัณฑ์ที่หลากหลาย พร้อมด้วยนวัตกรรมใหม่ ๆ ที่ตรงใจลูกค้า โดยมีรางวัลต่าง
ๆ เป็นเครื่องพิสูจน์ ได้แก่

- รางวัล Best Local Trade Bank in Thailand 2009 จาก EUROMONEY เป็นปีที่ 3
ติดต่อกัน ซึ่งธนาคารได้รับคะแนนบริการด้านการค้าต่างประเทศ จากลูกค้าสูงสุดในประเทศไทย

- รางวัล Club 500 EMEA-APAC Grand Master and Service Excellence
2009จากเวสเทิร์นยูเนี่ยน ซึ่งเป็นรางวัลการให้บริการที่เป็นเลิศจากการสำรวจของบริษัท
เวสเทิร์นยูเนี่ยน

- รางวัล 2009 Best Product Innovation Award จากหอการค้าเนเธอร์แลนด์-ไทย
และหอการค้าเบลเยี่ยม-ลักซ์แซมเบอร์ก/ไทย
โดยได้รับรางวัลจากผลิตภัณฑ์ประกันอุบัติเหตุสำเร็จรูป “กรุงศรี พีเอ พร้อม”
นวัตกรรมผลิตภัณฑ์ประกันภัยใหม่ในรูปแบบกล่อง

- รางวัล 2009 Best Deal of the Year – Thailand จาก Asiamoney
ซึ่งได้รับจากการเข้าซื้อกิจการจากกลุ่มบริษัทเอไอจี ในประเทศไทย
ส่งผลให้ศักยภาพด้านธุรกิจรายย่อยของธนาคารแข็งแกร่งยิ่งขึ้น

- รางวัล Asia Pacific’s Best Investor Relations Services 2009 จาก The
Investor Audit Services
ซึ่งธนาคารได้รับการยกย่องด้านบริการนักลงทุนสัมพันธ์ยอดเยี่ยมอันดับ 1 จากเว็บไซต์ The
Investor Audit Services

- รางวัล Asia Pacific IT Inspiration Awards 2009 ด้าน Best
Return-On-Assets Strategy จาก Hitachi Data Systems

(2.2) การจัดการธุรกิจและโครงสร้างรายได้

การจัดการรายละเอียดธุรกิจและโครงสร้างรายได้ได้กล่าวไว้ในหัวข้อ “การวิจัยและพัฒนา”

4.1.3 การจัดหาผลิตภัณฑ์หรือบริการ

 4.1.3.1 แหล่งที่มาของเงินทุน

ธนาคารให้บริการรับฝากเงินกับประชาชนทั่วไป
ซึ่งเงินฝากจะเป็นแหล่งเงินทุนที่สำคัญที่สุดของธนาคาร โดย ณ วันที่ 31 ธันวาคม 2552
ธนาคารมียอดเงินฝากจำนวน 520,515 ล้านบาท หรือคิดเป็นร้อยละ 66.7 เงินกู้ยืมร้อยละ 10.9
ส่วนของผู้ถือหุ้นร้อยละ 11.9 และแหล่งเงินทุนอื่น ๆ ร้อยละ 10.5 โดย
เงินฝากจากบัญชีสูงสุด 10 อันดับแรกเท่ากับ 15,244.59 ล้านบาท คิดเป็นร้อยละ 2.93
ของเงินฝากรวม โดยธนาคารให้บริการเงินฝากแบ่งออกเป็น 2 ประเภท คือ
เงินฝากประเภทไม่มีดอกเบี้ย ได้แก่ เงินฝากกระแสรายวัน และเงินฝากประเภทมีดอกเบี้ย ได้แก่
เงินฝากออมทรัพย์ และเงินฝากประจำ

4.1.3.2 การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

 การจัดหาเงินทุนผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มี -

 การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

เงินให้สินเชื่อและภาระผูกพันแก่พนักงานชั้นบริหารตั้งแต่ระดับผู้จัดการฝ่ายขึ้นไป
รวมถึงกิจการที่ธนาคาร และ/หรือกรรมการ และ/หรือบุคคลดังกล่าวถือหุ้นรวมกันตั้งแต่ร้อยละ 10
ขึ้นไปของ
ทุนที่ชำระแล้วของกิจการนั้น ๆ ณ วันที่ 31 ธันวาคม 2552 เป็นจำนวน 158,857 ล้านบาท
หรือคิดเป็นร้อยละ 26.23 ของสินเชื่อรวม

4.1.3.3 ความสามารถในการดำรงเงินกองทุน

ตามประกาศธนาคารแห่งประเทศไทย ลงวันที่ 27 พฤศจิกายน 2551
กำหนดให้ธนาคารพาณิชย์ที่จดทะเบียนในประเทศดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8.50 โดยมีเงื่อนไขว่าเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์และภาระผูกพันดังกล่าว ณ วันที่ 31 ธันวาคม 2552
ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์และวิธีการที่ธนาคารแห่งประเทศไทยกำหนด
ดังนี้

เงินกองทุนทั้งสิ้น จำนวน 93,745 ล้านบาท อัตราร้อยละ 14.15

เงินกองทุนชั้นที่ 1 จำนวน 76,473 ล้านบาท อัตราร้อยละ 11.55

ธนาคารได้เปลี่ยนแปลงวิธีการคำนวณเงินกองทุนจาก Basel I เป็น Basel II
โดยเริ่มตั้งแต่วันที่ 31 ธันวาคม 2551 ซึ่งเป็นไปตามข้อกำหนดของธนาคารแห่งประเทศไทย

4.1.3.4 สภาพคล่อง

 นโยบายในการบริหารสภาพคล่อง

ธนาคารจะต้องดูแลสภาพคล่องให้เป็นไปตามเกณฑ์การดำรงสินทรัพย์สภาพคล่องตามที่ธนาคารแห่งประเทศไทยกำหนดในอัตราไม่ต่ำกว่าร้อยละ
6 ของเงินฝากและเงินกู้ยืมระยะสั้นจากต่างประเทศ
และให้เพียงพอต่อการดำเนินธุรกรรมปกติของธนาคาร
ในจำนวนสภาพคล่องนี้ธนาคารจะต้องดำรงเป็นหลักทรัพย์ที่ปราศจากภาระผูกพัน
เป็นพันธบัตรรัฐบาล/พันธบัตรรัฐวิสาหกิจ ไว้ไม่ต่ำกว่าร้อยละ 5
ของเงินฝากเฉลี่ยปักษ์ที่แล้วเมื่อรวมกับเงินสดในมือ นอกจากนั้น
ธนาคารโดยคณะกรรมการบริหารสินทรัพย์และหนี้สินยังมีนโยบายกำหนดให้ต้องรักษาสภาพคล่องส่วนเกินไว้อีกระดับหนึ่งเกินกว่าที่ธนาคารแห่งประเทศไทยกำหนดไว้ตามกฎหมาย

4.2 การประกอบธุรกิจของบริษัทย่อย และบริษัทร่วม

4.2.1 บริษัทย่อย

4.2.1.1 บริษัทในกลุ่มธุรกิจทางการเงิน

(1) บริษัท บริหารสินทรัพย์กรุงศรีอยุธยา จำกัด

ลักษณะบริการ : บริษัทดำเนินธุรกิจรับซื้อหรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น เพื่อนำมาบริหารหรือจำหน่ายจ่ายโอนต่อไป

การตลาดและภาวะการแข่งขัน : บริษัทไม่มีคู่แข่งทางด้านการตลาด เนื่องจากธุรกิจของบริษัท คือ
การให้บริการสนับสนุนธนาคาร ซึ่งเป็นผู้ถือหุ้นใหญ่แต่เพียงรายเดียว

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

(2) บริษัท อยุธยา แฟ็กเตอริง จำกัด

 ลักษณะบริการ : บริษัทประกอบธุรกิจสินเชื่อประเภทแฟ็กเตอริง (ภายในประเทศ) ซึ่งได้จดทะเบียนจัดตั้งบริษัทเมื่อวันที่ 1 กุมภาพันธ์ 2550 ด้วยทุนจดทะเบียน 100 ล้านบาท เพื่อดำเนินธุรกิจแฟ็กเตอริงเป็นธุรกิจหลัก โดยมีธนาคารถือหุ้นร้อยละ 100 บริษัทเป็นผู้ให้บริการทางการเงินในลักษณะของการให้สินเชื่อหมุนเวียนระยะสั้นด้วยการรับซื้อลูกหนี้การค้าโดยการรับโอนสิทธิเรียกร้องการรับเงิน “Factoring” โดยเน้นการรักษาคุณภาพสินเชื่อเป็นสำคัญ 

การตลาดและภาวะการแข่งขัน : บริษัทได้กำหนดนโยบายในการทำธุรกิจสินเชื่อ แฟ็กเตอริง
โดยพิจารณาถึงสภาวะเศรษฐกิจของประเทศ นอกจากนี้
ยังได้พิจารณาถึงการแข่งขันที่รุนแรงระหว่างสถาบันการเงินต่าง ๆ
ที่มีการใช้กลยุทธ์การลดอัตราดอกเบี้ยและค่าธรรมเนียม การอนุมัติสินเชื่อที่รวดเร็วและให้บริการที่ดี
ดังนั้น เพื่อให้บริษัทสามารถแข่งขันกับสถาบันการเงินอื่น ๆ ได้
โดยเฉพาะการแข่งขันกับบริษัทที่ประกอบธุรกิจแฟ็กเตอริงเหมือนกัน
จึงจำเป็นต้องมีนโยบายในการทำธุรกิจในเชิงรุกให้มากขึ้นในกลุ่มธุรกิจขนาดกลางและขนาดย่อม
ซึ่งรวมถึงการพิจารณาคิดอัตราค่าธรรมเนียมต่าง ๆ ของธุรกิจแฟ็กเตอริง
ให้อยู่ในระดับที่สามารถแข่งขันกับอัตราดอกเบี้ยและค่าธรรมเนียมต่าง ๆ ของสถาบันการเงินอื่น ๆ
ได้ อย่างไรก็ตาม ในการให้สินเชื่อของบริษัทจะยังคงตระหนักถึงการมีระบบบริหารความเสี่ยงที่ดี
และกระบวนการพิจารณาสินเชื่อแฟ็กเตอริงที่เข้มงวด เพื่อให้บริษัทมีสินเชื่อคุณภาพดี

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

(3) บริษัท อยุธยา ดีเวลลอปเม้นท์ ลีสซิ่ง จำกัด

ลักษณะบริการ : บริษัทดำเนินธุรกิจให้สินเชื่อประเภทลีสซิ่งและเช่าซื้อ แก่อุตสาหกรรมขนาดเล็ก
กลาง และใหญ่

การตลาดและภาวะการแข่งขัน : บริษัทมีประสบการณ์และความเชี่ยวชาญกว่า 16 ปี
ในการดำเนินธุรกิจให้สินเชื่อประเภทลีสซิ่งและเช่าซื้อเครื่องจักรและอุปกรณ์ที่ใช้ในการผลิต
โดยมุ่งเน้นภาคอุตสาหกรรม พาณิชย์ และบริการให้กับลูกค้านิติบุคคล เพื่อวัตถุประสงค์ในเชิงพาณิชย์
(Corporate financing) เท่านั้น ต่างจากบริษัทลีสซิ่งอื่น ๆ
ที่มุ่งเน้นด้านสินเชื่อประเภทเช่าซื้อรถยนต์แก่บุคคลธรรมดา (Consumer finance) เป็นหลัก ทั้งนี้
บริษัทมุ่งขยายฐานลูกค้าในกลุ่มใหม่ ๆ
ที่มีศักยภาพในการเติบโตเชิงธุรกิจได้แม้ในภาวะเศรษฐกิจถดถอย
ยังผลให้บริษัทสามารถขยายฐานสินเชื่อ (Portfolio) รายได้ และผลกำไรได้อย่างต่อเนื่อง

แหล่งที่มาของเงินลงทุน : บริษัทมีแหล่งที่มาของเงินทุนหมุนเวียนจากการดำเนินงาน ของบริษัท
เงินกู้ยืมจากธนาคาร รวมทั้งธนาคารพาณิชย์และสถาบันการเงินอื่น และกองทุนรวมต่าง ๆ

(4) บริษัท อยุธยา แคปปิตอล ออโต้ ลีส จำกัด (มหาชน)

ลักษณะบริการ : ภาพรวมลักษณะธุรกิจของบริษัท คือ การให้บริการสินเชื่อยานยนต์ โดยมีธุรกรรม
3 ประเภทหลักคือ

 ธุรกรรมประเภทสินเชื่อเช่าซื้อ ซึ่งสามารถแบ่งออกเป็น 5 ผลิตภัณฑ์ ได้แก่

- สินเชื่อเช่าซื้อรถยนต์ใหม่

- สินเชื่อเช่าซื้อรถยนต์ใช้แล้ว

- สินเชื่อเช่าซื้อรถจักรยานยนต์

- สินเชื่อเช่าซื้อแบบ Sale and Lease Back (สินเชื่อเพื่อคนมีรถ CAR4CA$H)

- สินเชื่อท๊อปอัพ (เป็นการให้บริการสินเชื่อสำหรับลูกค้าเดิมของบริษัท)

   สินเชื่อสัญญาเช่าทางการเงิน (Financial Lease)

 สินเชื่อสินค้าคงคลังเพื่อผู้จำหน่ายรถยนต์

การตลาดและภาวะการแข่งขัน : ในปี 2552 ตลาดสินเชื่อรถยนต์ใหม่ยังคงมีการแข่งขันที่รุนแรง
ซึ่งเป็นผลจากการหดตัวของตลาดรถยนต์ใหม่
โดยผู้ให้สินเชื่อจะนำกลยุทธ์ทั้งในด้านราคาและการส่งเสริมการขายมาใช้เพื่อรักษาส่วนแบ่งทางการตลาด

ในทางกลับกัน ตลาดรถยนต์ใช้แล้ว ยังคงเติบโตอย่างต่อเนื่อง ทั้งในปี 2551 จนถึงปี 2552
เป็นผลมาจากสภาวะเศรษฐกิจ
ซึ่งทำให้ผู้บริโภคส่วนหนึ่งเปลี่ยนการตัดสินใจจากการซื้อรถยนต์ใหม่เป็นรถยนต์ใช้แล้ว
จึงทำให้บริษัทที่ให้สินเชื่อหันมาให้ความสนใจในตลาดรถยนต์ใช้แล้วมากขึ้น
เพราะนอกเหนือจากเป็นตลาดที่มีศักยภาพในการเติบโตแล้ว
ยังให้ผลตอบแทนสูงกว่าสินเชื่อรถยนต์ใหม่อีกด้วย จากการที่บริษัทผู้ให้สินเชื่อเข้ามาในตลาดนี้มากขึ้น
ส่งผลให้เกิดการแข่งขัน โดยแต่ละบริษัทก็จะมีกลยุทธ์ต่าง ๆ เพื่อเพิ่มส่วนแบ่งทางการตลาด

ด้วยสภาพเศรษฐกิจที่ชะลอตัวในปี 2552 ทำให้ความต้องการใช้บริการสินเชื่อเช่าซื้อแบบ Sale
and Lease Back มีมากขึ้น โอกาสทางการตลาดของสินเชื่อให้เช่าซื้อแบบ Sale and Lease
Back ยังมีอีกมาก เนื่องจากมีกลุ่มเป้าหมายคือผู้ที่เป็นเจ้าของรถยนต์
ซึ่งขณะนี้มีจำนวนรถยนต์ที่ปลอดภาระหนี้หมุนเวียนอยู่ในตลาดมากกว่า 5 ล้านคัน
สำหรับการแข่งขันในตลาดสินเชื่อให้เช่าซื้อแบบ Sale and Lease Back ยังคงไม่รุนแรง
เนื่องจากเป็นสินเชื่อที่ต้องใช้กลยุทธ์ในการทำตลาดโดยตรงไปยังผู้บริโภค
ซึ่งต้องใช้เงินทุนและบุคลากรที่มีความสามารถทางด้านการโฆษณาประชาสัมพันธ์สูง
จึงเป็นอุปสรรคที่สำคัญสำหรับคู่แข่งใหม่ที่จะเข้าตลาด

สำหรับตลาดสินเชื่อรถจักรยานยนต์ มีบริษัทที่ให้บริการหลัก ๆ อยู่ประมาณ 5 – 6 ราย อย่างไรก็ดี
ผู้แทนจำหน่ายรถจักรยานยนต์ยังเป็นผู้ให้บริการสินเชื่อส่วนใหญ่ของตลาด
เนื่องจากสามารถเข้าถึงลูกค้าได้โดยตรง สภาวะการแข่งขันเริ่มลดลงในช่วงครึ่งปีหลังของปี 2551
และต่อเนื่องจนถึงปี 2552
เนื่องจากสภาวะเศรษฐกิจโดยรวมส่งผลให้ผู้ประกอบการหลายรายเริ่มชะลอการให้สินเชื่อและเพิ่มความระมัดระวังในการให้สินเชื่อ
พร้อมทั้งเน้นการควบคุมคุณภาพหนี้เป็นหลัก

แผนกลยุทธ์ : บริษัทให้ความสำคัญใน 6 ด้านคือ

 การพัฒนาบุคลากร ซึ่งเป็นหัวใจสำคัญที่บริษัทให้ความสำคัญเสมอมา
โดยเน้นการผสมผสานของการถ่ายทอดประสบการณ์การทำงานของพนักงานที่มากกว่า 20
ปีในธุรกิจสินเชื่อเพื่อยานยนต์

 การโฆษณาประชาสัมพันธ์ โดยการสร้าง Corporate Brand
ซึ่งเป็นการตอกย้ำภาพลักษณ์ของการเป็นผู้ให้บริการสินเชื่อเพื่อยานยนต์ซึ่งมีบริการที่หลากหลาย
และช่วยสร้างความแข็งแกร่งให้แก่ชื่อ บริษัท อยุธยา แคปปิตอล ออโต้ ลีส จำกัด (มหาชน)
ในฐานะสถาบันการเงินเพื่อยานยนต์และบริการที่เกี่ยวข้องอย่างครบวงจร

 การพัฒนาช่องทางการจัดจำหน่าย
โดยให้ความสำคัญกับการพัฒนาช่องทางการจัดจำหน่ายที่หลากหลาย
เพื่อเพิ่มศักยภาพในการแข่งขันและสามารถให้บริการกลุ่มลูกค้าได้ทั่วถึงยิ่งขึ้น

 การพัฒนาผลิตภัณฑ์และบริการใหม่สู่ตลาด ถือว่าเป็นกลยุทธ์ที่บริษัทให้ความสำคัญ
นอกจากจะเป็นการสร้างความแตกต่างจากคู่แข่งอื่น ๆ ในตลาดแล้ว
บริษัทยังคำนึงถึงการสร้างผลิตภัณฑ์ที่สามารถตอบสนองลูกค้าในแต่ละกลุ่มซึ่งมีความต้องการที่แตกต่างกันไป
โดยยึดหลักในการให้สินเชื่ออย่างมีความรับผิดชอบต่อลูกค้า
และคำนึงถึงประโยชน์สูงสุดที่บริษัทจะได้รับ

 การบริหารฐานลูกค้า
บริษัทนำเสนอผลิตภัณฑ์ที่เหมาะสมให้แก่ลูกค้าเพื่อสนองตอบความต้องการซึ่งเพิ่มขึ้นหรือเปลี่ยนไปในแต่ละช่วงเวลา
เพื่อให้ลูกค้าของบริษัทได้รับประโยชน์สูงสุดจากการใช้บริการสินเชื่อของบริษัท

 การพัฒนาการปฏิบัติงานและการบริการ ในปี 2552 เพื่อเพิ่มคุณภาพบริการที่บริษัทให้แก่ลูกค้า
บริษัทออกโครงการ “Care Project” ภายใต้แนวคิด
“การเป็นบริษัทแรกที่ลูกค้าเลือกใช้บริการด้วยทีมงานที่ยอดเยี่ยมและบริการที่เยี่ยมยอด”
โดยการสร้างจิตสำนึกในการให้บริการที่ดีที่สุดให้เกิดกับพนักงานทุกระดับขององค์กร
และเป็นมาตรฐานในการให้บริการของบริษัท

แหล่งที่มาของเงินทุน :
บริษัทปฏิบัติตามนโยบายการเงินที่ธนาคารได้กำหนดไว้เพื่อใช้เป็นช่องทางหลักในการหาเงินทุนหรือแหล่งเงินทุนให้กับบริษัท
นอกจากนั้น บริษัทยังพิจารณาหาแหล่งเงินทุนที่หลากหลายเพื่อดำรงสภาพคล่อง อาทิ
การระดมทุนจากตลาดตราสารหนี้ และการกู้ยืมเงินจากแหล่งเงินทุนอื่นในประเทศ
การที่มีแหล่งเงินทุนที่หลากหลายทำให้บริษัทสามารถลดต้นทุนในการจัดหาเงินทุน
ซึ่งก่อให้เกิดการส่งเสริมประสิทธิภาพในการแข่งขันของบริษัท

(5) บริษัท อยุธยาคาร์ด เซอร์วิสเซส จำกัด

[เดิมชื่อ “บริษัท เอไอจี คาร์ด (ประเทศไทย) จำกัด”]

ลักษณะบริการ : เดิมบริษัทประกอบธุรกิจบัตรเครดิต
และธุรกิจสินเชื่อส่วนบุคคลภายใต้การกำกับของธนาคารแห่งประเทศไทย
โดยธนาคารได้เข้าซื้อหุ้นทั้งหมดของบริษัท เมื่อวันที่ 8 เมษายน 2552
ปัจจุบันบริษัทยังคงประกอบธุรกิจบัตรเครดิตอยู่ตามปกติ และหยุดการอนุมัติสินเชื่อส่วนบุคคลรายใหม่

แหล่งที่มาของเงินทุน :
บริษัทมีแหล่งที่มาของเงินทุนจากผู้ถือหุ้นและการกู้ยืมเงินจากธนาคารและสถาบันการเงินอื่น

(6) บริษัท จีอี แคปปิตอล (ประเทศไทย) จำกัด

ลักษณะบริการ : บริษัทดำเนินธุรกิจให้บริการบัตรเครดิตและสินเชื่อบุคคลภายใต้การกำกับ
โดยใช้ชื่อผลิตภัณฑ์ “เฟิร์สช้อยส์ วีซ่า คาร์ด” และ “เฟิร์สช้อยส์คาร์ด”

การตลาดและภาวะการแข่งขัน : ธุรกิจบัตรเครดิตและสินเชื่อบุคคล
เป็นธุรกิจที่มีการแข่งขันสูงทั้งในกลุ่มสถาบันการเงิน และผู้ประกอบธุรกิจที่ไม่ใช่สถาบันการเงิน
(non-bank) และทางธนาคารแห่งประเทศไทยได้มีประกาศควบคุมการกำหนดเพดานราคา
ดอกเบี้ยและค่าธรรมเนียม รวมถึงการปล่อยสินเชื่อให้ลูกค้า

แผนกลยุทธ์ : บริษัทให้ความสำคัญใน 9 ด้าน คือ

 การพัฒนาองค์กรและบุคลากรของบริษัท
โดยเน้นการผสมผสานประสบการณ์การทำงานของพนักงานที่มีมากว่า 15 ปี
ประกอบกับระบบที่ทันสมัยในธุรกิจสินเชื่อบุคคล และสินเชื่อเพื่อการผ่อนชำระสินค้า
และธุรกิจบัตรเครดิต

 การบริหารความสัมพันธ์คู่ค้า ทั้งคู่ค้าปลีกรายใหญ่ และร้านค้าปลีกรายย่อยทั่วประเทศ
โดยเน้นการเข้าใจความต้องการของคู่ค้าและปรับปรุงคุณภาพบริการให้ตรงตามความต้องการของคู่ค้าอยู่เสมอ

 การบริหารความสัมพันธ์กับเจ้าของสินค้าและตัวแทนจำหน่าย เพื่อนำเสนอรายการโปรโมชั่น
ด้วยอัตราดอกเบี้ยพิเศษ และ/ หรือ ส่วนลดพิเศษ เพื่อนำเสนอประโยชน์สูงสุดแก่ผู้บริโภค

 การพัฒนาผลิตภัณฑ์
ให้ความสำคัญกับการตอบสนองทุกความต้องการด้านการเงินของผู้บริโภคโดยยึดหลัก
“ลูกค้าคือศูนย์กลาง” (Customer Centricity) โดยการทำวิจัยตลาดเชิงลึกอย่างต่อเนื่อง
เพื่อให้ทราบถึงความต้องการที่แท้จริงของผู้บริโภค
และนำข้อมูลที่ได้มาวิเคราะห์เพื่อสร้างสรรค์ผลิตภัณฑ์และรูปแบบบริการทางการเงินที่ตรงใจผู้บริโภคมากที่สุด
ล่าสุดบริษัทได้นำเสนอ “เฟิร์สช้อยส์ วีซ่า คาร์ด” ผลิตภัณฑ์ในรูปแบบ 3 in 1
และตอบสนองความต้องการด้านการเงินที่หลากหลายของผู้บริโภค ครอบคลุมบริการสินเชื่อบุคคล
สินเชื่อเพื่อการผ่อนชำระ และบัตรเครดิตด้วย เฟิร์สช้อยส์ วีซ่า คาร์ด เพียงบัตรเดียว

 การตั้งราคาที่เหมาะสมกับสภาวะการแข่งขันในตลาด ต้นทุนการเงินและความเสี่ยงของบริษัท

 การโฆษณาประชาสัมพันธ์ จะเน้นการโฆษณาประชาสัมพันธ์โดยการสร้าง Brand Awareness
ซึ่งตอกย้ำภาพลักษณ์ของการเป็นผู้ให้บริการอย่างครบวงจร
เพื่อตอบสนองความต้องการด้านการเงินที่หลากหลายของผู้บริโภค
โดยมีบริการที่ครอบคลุมทุกเรื่องการใช้จ่ายส่วนบุคคลด้วยบัตรเพียงใบเดียว

 การสร้างความสัมพันธ์กับลูกค้า บริษัทมีการจัดเก็บข้อมูลลูกค้า ศึกษาพฤติกรรมการใช้จ่าย
เพื่อนำเสนอผลิตภัณฑ์ และโปรโมชั่นที่เหมาะสมให้แก่ลูกค้า
เพื่อให้ลูกค้าได้รับประโยชน์สูงสุดจากการใช้บริการ
ภายใต้แนวคิดการให้สินเชื่ออย่างมีความรับผิดชอบ

 การพัฒนาการปฏิบัติงานและการบริการภายใต้แนวคิด “ความเป็นเลิศในด้านบริการ” (Service
Excellence) โดยจะเป็นการสร้างมาตรฐานการบริการให้ครอบคลุมขบวนการบริการ
ผู้ให้บริการ และการออกผลิตภัณฑ์ เพื่อให้ตรงกับความต้องการของลูกค้ามากที่สุด

 การบริหารความเสี่ยง บริษัทเน้นการให้สินเชื่อโดยคำนึงถึงคุณภาพลูกค้าเป็นหลัก
โดยพิจารณาตามความสามารถในการผ่อนชำระของลูกค้า คุณภาพของสินทรัพย์
และประวัติข้อมูลเครดิต

จากกลยุทธ์การตลาดดังกล่าว ทำให้บริษัทมีการเติบโตทางธุรกิจอย่างต่อเนื่อง
และมีส่วนแบ่งทางการตลาดเป็นอันดับต้น ๆ ของธุรกิจสินเชื่อบุคคล

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น

(7) บริษัท เจเนอรัล คาร์ด เซอร์วิสเซส จำกัด

ลักษณะบริการ : บริษัทดำเนินธุรกิจให้บริการบัตรเครดิต และสินเชื่อบุคคลภายใต้ชื่อผลิตภัณฑ์
“เซ็นทรัล เครดิต คาร์ด” “โรบินสัน วีซ่า คาร์ด” และ “เซ็นทรัล เพอร์ซันนอล โลน”

การตลาดและภาวะการแข่งขัน : เนื่องจากภาวะเศรษฐกิจถดถอยอย่างต่อเนื่อง
ทำให้ธุรกิจบัตรเครดิตโดยทั่วไปมีอัตราการเติบโตชะลอตัวลง
โดยผู้ถือบัตรเครดิตเริ่มหันมาตระหนักถึงขีดจำกัดของการใช้จ่าย
รวมไปถึงเพิ่มความระมัดระวังในการใช้จ่ายผ่านบัตรเครดิตมากขึ้น
ซึ่งส่งผลให้จำนวนผู้ถือบัตรเครดิตที่ชำระเงินคืนตรงเวลา และเต็มจำนวนมียอดลดลงตามไปด้วย
นอกจากนี้นโยบายจากธนาคารแห่งประเทศไทยในเรื่องการกำหนดอัตราขั้นต่ำในการชำระเงินคืนไม่น้อยกว่าร้อยละ
10 ซึ่งมีผลบังคับใช้ตั้งแต่เดือนเมษายน 2550 เป็นต้นมา ส่งผลให้ภาระหนี้ต่อผู้บริโภคสูงขึ้น
โดยปริมาณการใช้จ่ายผ่านบัตรเครดิตเฉลี่ยในปี 2552 เติบโตเพิ่มขึ้นอีกเพียงแค่ร้อยละ 2
เมื่อเทียบกับปีที่ผ่านมา

บริษัทมุ่งหมายที่จะมอบบริการที่มีคุณภาพ และสร้างความสัมพันธ์อันดีกับลูกค้า
เพื่อให้ลูกค้าเกิดความความเชื่อถือและภักดีต่อผลิตภัณฑ์ จุดแข็งของบริษัทคือ ชื่อของผลิตภัณฑ์
อันหมายรวมไปถึงคู่ค้าทางธุรกิจซึ่งเป็นห้างสรรพสินค้าชั้นนำของเมืองไทย เช่น
ห้างสรรพสินค้าเซ็นทรัล และห้างสรรพสินค้าโรบินสัน โดยบริษัทยังได้ร่วมมือกับคู่ค้าธุรกิจทั้ง 2 ห้าง
เพื่อสร้างสรรค์ประสบการณ์พิเศษในการจับจ่ายเลือกซื้อในห้างสรรพสินค้าดังกล่าวด้วยส่วนลด
5-10% ตลอดทั้งปี
ยิ่งไปกว่านั้นผู้ถือบัตรเครดิตของบริษัทยังได้รับสิทธิที่เหนือกว่าบริษัทบัตรเครดิตคู่แข่งผ่านการจัดงานในวาระพิเศษของห้างสรรพสินค้าเช่น
“Central Card Day” หรือ “Preview Day”
ซึ่งมอบสิทธิ์เฉพาะผู้ถือบัตรเครดิตของบริษัทเท่านั้น

อย่างไรก็ตาม บริษัทได้ให้ความสำคัญต่อกิจกรรมการใช้จ่ายนอกห้างสรรพสินค้าพอ ๆ
กับภายในห้างสรรพสินค้า จากโปรแกรมการคืนเงิน (Cash Back) 1-2% สำหรับการเติมน้ำมัน
และ 1% สำหรับการใช้จ่ายในต่างประเทศ
และบริษัทยังใส่ใจกับการเลือกสรรบริการเพื่อให้สอดคล้องกับการใช้ชีวิตของลูกค้าผ่านการจัดรายการใช้จ่ายผ่านบัตรเครดิตร่วมกับคู่ค้าหลากหลายประเภทธุรกิจ
อาทิ สถานเสริมความงาม สถานออกกำลังกาย บริษัทนำเที่ยว โรงพยาบาล โรงภาพยนตร์
และโรงแรมที่พัก ภายใต้ชื่อสโลแกน “Your Identity, Anywhere” อีกด้วย

นอกจากนี้ บริษัทยังให้ความสำคัญต่อการพัฒนาผลิตภัณฑ์ และบริการทางการเงินด้วยการวิจัยตลาด
และเก็บข้อมูลพฤติกรรมลูกค้าอย่างต่อเนื่องเสมอมา

จากกลยุทธ์การตลาดดังกล่าว ช่วยให้การเติบโตทั้งในด้านการขยายจำนวนบัตรเครดิต
และปริมาณการใช้จ่ายผ่านบัตรเครดิตของบริษัท
มีอัตราการเติบโตที่ใกล้เคียงกับตลาดธุรกิจบัตรเครดิตไทย

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น และการกู้ยืมเงินจากธนาคาร
และสถาบันการเงินอื่น

(8) บริษัท ซีเอฟจี เซอร์วิส จำกัด

ลักษณะบริการ : บริษัทให้สินเชื่อเช่าซื้อทะเบียนรถแบบ Sale and Lease Back
และสินเชื่อแบบมีหลักประกันแก่ลูกค้า ซึ่งเป็นเจ้าของกรรมสิทธิ์ในรถทุกประเภท
ในวันที่บริษัทเริ่มให้บริการสินเชื่อนับแต่ปี 2550
โดยได้ซื้อกิจการจากบริษัทสินเชื่อแห่งหนึ่งที่ริเริ่มธุรกิจนี้มาตั้งแต่ปี 2523
และเป็นผู้ให้บริการสินเชื่อรายใหญ่โดยมีกลุ่มเป้าหมายอยู่ที่กลุ่มลูกค้าต่างจังหวัด
และในเดือนกันยายน 2552 ธนาคารได้เข้าซื้อกิจการของบริษัทและถือหุ้นในสัดส่วนร้อยละ 99.99

การตลาดและภาวะการแข่งขัน : บริษัทยังมีส่วนแบ่งการตลาดที่น้อยในตลาดสินเชื่อยานยนต์แบบ
Sale and Lease Back ซึ่งเป็นตลาดที่ใหญ่ มีการเติบโตสูง และกระจายตัวอยู่ทั่วประเทศ
ประเภทคู่แข่งสามารถแบ่งออกเป็นสองกลุ่มคือ กลุ่มที่มีสาขาครอบคลุมทั่วประเทศ
และกลุ่มที่มีสาขาอยู่ในแต่ละภาค โดยข้อจำกัดในด้านแหล่งเงินทุนเป็นปัจจัยสำคัญในการขยายธุรกิจ
เนื่องจากส่วนใหญ่จะดำเนินธุรกิจในแบบธุรกิจครอบครัว

การแข่งขันและการทำตลาดจะเน้นโดยตรงไปที่ผู้บริโภคในแต่ละจังหวัด หรือเขตชุมชน
ผู้บริโภคมีความคาดหวังในด้านความรวดเร็วในการอนุมัติสินเชื่อและได้รับเงินทันที
นอกจากนี้ความน่าเชื่อถือของผู้ให้บริการเป็นเหตุผลหนึ่งในการเลือกใช้บริการของผู้บริโภค

บริษัทมีนโยบายในการเป็นตัวอย่างที่ดีในการสร้างมาตรฐานในการทำธุรกิจที่โปร่งใส
และเป็นธรรมต่อผู้บริโภค และปฏิบัติตามกฎหมายและกฎข้อบังคับอย่างเคร่งครัด
โดยลูกค้าสามารถตรวจสอบอัตราค่าบริการต่าง ๆ ซึ่งได้ประกาศไว้อย่างเปิดเผยที่สาขา
และบริษัทมีนโยบายในการรายงาน และนำส่งภาษีทุกประเภทอย่างครบถ้วนตามที่กฎหมายกำหนด

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

(9) บริษัท บัตรกรุงศรีอยุธยา จำกัด

ลักษณะบริการ : บริษัทดำเนินธุรกิจให้บริการบัตรเครดิตและสินเชื่อบุคคล ภายใต้ชื่อผลิตภัณฑ์
“บัตรเครดิตกรุงศรี จีอี” “บัตรเครดิตโฮมโปร วีซ่า” และ “สินเชื่อบุคคล Dream Loan”

การตลาดและภาวะการแข่งขัน : เนื่องจากสภาวะเศรษฐกิจที่ยังถดถอยอย่างต่อเนื่อง
ทำให้ธุรกิจบัตรเครดิตโดยทั่วไปยังมีอัตราการเติบโตที่ชะลอตัวลง
ผู้ถือบัตรเครดิตมีการระมัดระวังในการใช้บัตรเครดิตมากขึ้น ทั้งนี้
นโยบายจากธนาคารแห่งประเทศไทย ในเรื่องการกำหนดอัตราขั้นต่ำในการชำระคืน
ไม่น้อยกว่าร้อยละ 10 ซึ่งมีผลบังคับใช้ตั้งแต่เดือนเมษายน 2550 เป็นต้นมา
ยังคงส่งผลให้ภาระหนี้ต่อผู้บริโภคสูงขึ้น โดยปริมาณการใช้จ่ายผ่านบัตรเครดิตเฉลี่ยในปี 2552
เติบโตลดลงร้อยละ 0.2 เมื่อเทียบกับปีที่ผ่านมา

ด้วยสาเหตุดังกล่าวบริษัทจึงได้มุ่งเน้นการรักษาความสัมพันธ์พร้อมตอบสนองความต้องการของกลุ่มลูกค้าที่มีคุณภาพและคงสถานภาพการรักษาบัญชีที่ดี
ใช้กลยุทธ์แบบคืนกำไรและเพิ่มความคุ้มค่าในการใช้จ่ายผ่านบัตรเครดิตเป็นหลัก
โดยเสนอในรูปแบบของการคืนเงินเข้าบัญชีบัตรเครดิต (Cash Back) หรือ “ส่วนลดเพิ่มพิเศษ”
(On Top Discount) ณ หมวดร้านค้าที่จำเป็นในการดำรงชีวิตประจำวัน อาทิ ไฮเปอร์มาร์เก็ต
ซุปเปอร์มาร์เก็ต ห้างสรรพสินค้า และปั๊มน้ำมัน
เพื่อช่วยแบ่งเบาภาระค่าใช้จ่ายหลักของผู้ถือบัตรเครดิต
บริษัทยังคงมีการนำกลยุทธ์เจาะลึกเฉพาะกลุ่ม (Segment Marketing) การวิเคราะห์ฐานลูกค้า
(Portfolio Analysis) และบริหารลูกค้าสัมพันธ์ (Customer Relationship
Management)
มาพัฒนาโปรโมชั่นส่งเสริมการขายให้เข้าถึงวิถีการใช้ชีวิตและอุปนิสัยในการใช้จ่ายของผู้ถือบัตรเครดิตที่แตกต่างกันได้มากกว่า
นอกจากนี้ บริษัทได้ให้ความสำคัญต่อการพัฒนาผลิตภัณฑ์และบริการทางการเงิน
ด้วยการวิจัยตลาดและเก็บข้อมูลพฤติกรรมของลูกค้าอย่างต่อเนื่อง ล่าสุดได้พัฒนา “บัตรเครดิต
กรุงศรี เอ็กซ์คลูซีฟ แบงก์กิ้ง วีซ่า แพลทินัม” ภายใต้คอนเซ็ปต์ First Class Privileges
เพื่อขยายฐานและสร้างความภักดีให้กับกลุ่มลูกค้าเงินฝากรายใหญ่ของธนาคาร
อีกทั้งเพิ่มช่องทางการแลกคะแนนสะสม ณ จุดขาย ภายใต้ชื่อ “กรุงศรี จีอี โบนัส ทันใจ”
เป็นการเพิ่มสิทธิประโยชน์ของการใช้คะแนนสะสมจากบัตรเครดิตให้มีคุณค่าเพิ่มขึ้นและสามารถใช้ได้สะดวกมากขึ้น
ซึ่งเป็นกลยุทธ์ในการสร้างความภักดีต่อผลิตภัณฑ์บัตรเครดิต กรุงศรี จีอี ในระยะยาว

จากกลยุทธ์การตลาดดังกล่าว
ช่วยให้การเติบโตทั้งในด้านการขยายจำนวนบัตรเครดิตและปริมาณการใช้จ่ายผ่านบัตรเครดิตของบริษัท
มีอัตราการเติบโตที่ใกล้เคียงกับตลาดธุรกิจบัตรเครดิตไทย

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น

(10) บริษัท อยุธยา โทเทิล โซลูชั่น จำกัด (มหาชน)

[เดิมชื่อ “ธนาคารเอไอจี เพื่อรายย่อย จำกัด (มหาชน)”]

ลักษณะบริการ : เดิมบริษัทประกอบธุรกิจธนาคารพาณิชย์เพื่อรายย่อย
รวมถึงการให้สินเชื่อภายใต้ขอบเขตของธนาคารแห่งประเทศไทย ทั้งนี้ เมื่อวันที่ 8 เมษายน 2552
ธนาคารได้เข้าซื้อหุ้นข้างมากของบริษัท
ส่งผลให้บริษัทต้องหยุดการประกอบธุรกิจธนาคารพาณิชย์ตามหลัก One Presence
ของธนาคารแห่งประเทศไทย และทำการโอนบัญชีเงินฝากของลูกค้ามายังธนาคาร
และดำเนินการปิดสาขาทั้ง 10 สาขา เมื่อวันที่ 31 กรกฎาคม 2552
รวมทั้งการโอนบัญชีลูกค้าสินเชื่อที่บริษัทไม่สามารถดำเนินการต่อไปได้ภายหลังการคืนใบอนุญาตธนาคารพาณิชย์เพื่อรายย่อยให้แก่บริษัทในเครือ
ดังต่อไปนี้

 การโอนสินทรัพย์ด้อยคุณภาพ (NPA) และสินทรัพย์ด้อยคุณภาพประเภทลูกหนี้สินเชื่อ (NPL) ให้แก่
บริษัท บริหารสินทรัพย์ กรุงศรีอยุธยา จำกัด เมื่อวันที่ 24 กันยายน 2552

 การโอนสินเชื่อส่วนบุคคลภายใต้การกำกับ (ประเภทสินเชื่อเพิ่มเติม) ให้แก่ บริษัท อยุธยาคาร์ด
เซอร์วิสเซส จำกัด เมื่อวันที่ 24 กันยายน 2552

โดยบริษัทได้คืนใบอนุญาตธนาคารพาณิชย์เพื่อรายย่อย
และใบอนุญาตประกอบธุรกิจเงินตราต่างประเทศ เมื่อวันที่ 25 กันยายน 2552
ปัจจุบันบริษัทหยุดการอนุมัติสินเชื่อรายใหม่
เพื่อทำการพิจารณาและกำหนดนโยบายทางธุรกิจใหม่อีกครั้งหนึ่ง

แหล่งที่มาของเงินทุน : บริษัทมีแหล่งที่มาของเงินทุนจากเงินฝาก ตั๋วแลกเงินผู้ถือหุ้น
และการกู้ยืมเงินจากธนาคาร และสถาบันการเงินอื่น

(11) บริษัท อยุธยา ออโต้ ลีส จำกัด (มหาชน)

ลักษณะบริการ : บริษัทให้บริการสินเชื่อเช่าซื้อรถยนต์ทั้งประเภทรถยนต์ใหม่และรถยนต์ใช้แล้ว
เมื่อวันที่ 15 กุมภาพันธ์ 2550 ที่ประชุมวิสามัญผู้ถือหุ้นของบริษัท ครั้งที่ 1/2550
ได้มีมติให้บริษัทหยุดประกอบกิจการแต่ยังคงให้บริการในธุรกรรมที่ยังคงค้างอยู่กับลูกค้าต่อไป
จนกว่าที่ประชุมผู้ถือหุ้นของบริษัทจะมีมติให้บริษัทเลิกกิจการหรือมีมติเป็นอย่างอื่น ดังนั้น
ปัจจุบันบริษัทอยู่ระหว่างการดำเนินการตามมติที่ประชุมวิสามัญผู้ถือหุ้นดังกล่าว
โดยบริษัทหยุดให้บริการสินเชื่อเช่าซื้อรายใหม่ตั้งแต่วันที่ 16 กุมภาพันธ์ 2550

ณ วันที่ 31 ธันวาคม 2552 บริษัทมีลูกหนี้เช่าซื้อคงเหลือจำนวน 19,220 บัญชี มีมูลค่าลูกหนี้เช่าซื้อ
2,180 ล้านบาท
ซึ่งลูกหนี้เช่าซื้อคงเหลือดังกล่าวจะทยอยลดลงจากการชำระคืนและปิดบัญชีทั้งหมดประมาณเดือนกุมภาพันธ์
2556

(12) บริษัทหลักทรัพย์ กรุงศรีอยุธยา จำกัด (มหาชน)

ลักษณะบริการ : ธุรกิจของบริษัทสามารถแบ่งออกเป็น 4 กลุ่ม ได้แก่

 ธุรกิจนายหน้าซื้อขายหลักทรัพย์ บริษัทให้บริการด้านการเป็นนายหน้าซื้อขาย
หลักทรัพย์ประเภทตราสารทุนแก่นักลงทุนบุคคลทั่วไป
และนักลงทุนสถาบันทั้งในประเทศและต่างประเทศ
โดยเป็นสมาชิกตลาดหลักทรัพย์แห่งประเทศไทยหมายเลข 29 นอกจากนี้
ยังให้บริการด้านวิเคราะห์หลักทรัพย์แก่ลูกค้าเพื่อใช้เป็นข้อมูลประกอบการตัดสินใจในการลงทุน

 ธุรกิจวาณิชธนกิจ บริษัทให้บริการด้านการเป็นที่ปรึกษาทางการเงิน
การจัดจำหน่ายและรับประกันการจำหน่ายหลักทรัพย์
โดยมุ่งเน้นการให้บริการที่ปรึกษาทางการเงินในทุก ๆ ด้าน
ไม่ว่าจะเป็นการระดมทุนทั้งเงินทุนและเงินกู้ การปรับโครงสร้างทางการเงิน
การปรับปรุงโครงสร้างหนี้ การควบรวมกิจการ การครอบงำกิจการ
การศึกษาความเป็นไปได้ของโครงการ การประเมินมูลค่ากิจการ
และการเข้าทำรายการประเภทต่าง ๆ
ของบริษัทจดทะเบียนเพื่อให้เป็นไปตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

 ธุรกิจจัดการกองทุนส่วนบุคคล บริษัทให้บริการจัดการกองทุนส่วนบุคคล
โดยมีผู้จัดการกองทุนทำหน้าที่ในการวางแผนและบริหารเงินลงทุนให้สอดคล้องกับวัตถุประสงค์การลงทุนและความต้องการของลูกค้าแต่ละราย

 ธุรกิจการลงทุน บริษัทมีการลงทุนในหลักทรัพย์ทั้งประเภทตราสารหนี้และ
ตราสารทุน โดยนโยบายการลงทุนของบริษัทแบ่งออกเป็น 2 ลักษณะ ได้แก่
นโยบายการลงทุนในหลักทรัพย์เพื่อบัญชีลงทุนของบริษัทซึ่งเป็นการลงทุนระยะสั้น
และนโยบายการลงทุนในหลักทรัพย์ซึ่งเป็นการลงทุนระยะปานกลางถึงระยะยาวในธุรกิจที่มีศักยภาพในการเติบโตและให้อัตราผลตอบแทนที่ดี

นอกจากนี้ บริษัทได้รับโอนธุรกรรมตัวแทนนายหน้าซื้อขายสัญญาซื้อขายล่วงหน้าของบริษัท อยุธยา
ดิริฟวทีฟส์ จำกัด (AYD) เข้าเป็นส่วนหนึ่งของการให้บริการในด้านหลักทรัพย์ เมื่อวันที่ 1 ธันวาคม
2551 ซึ่งจะส่งผลให้บริษัทสามารถให้บริการด้านธุรกิจหลักทรัพย์ที่ครบวงจร
และมีประสิทธิภาพเพิ่มมากขึ้น

การตลาดและภาวะการแข่งขัน : การซื้อขายหลักทรัพย์ของตลาดหลักทรัพย์แห่งประเทศไทย
และตลาดหลักทรัพย์เอ็ม เอ ไอ ในปี 2552 มีมูลค่ารวมทั้งสิ้น 4,428,979 ล้านบาท
เพิ่มขึ้นร้อยละ 11.2 จากปี 2551 หรือคิดเป็นมูลค่าซื้อขายเฉลี่ยต่อวัน เท่ากับ 18,226 ล้านบาท
โดยสภาวะการลงทุนช่วงครึ่งแรกของปี 2552
ค่อนข้างผันผวนเกิดจากปัญหาการเมืองภายในประเทศ
ปัญหาเศรษฐกิจถดถอยทั่วโลกได้ส่งผลกระทบต่อเนื่องจากปี 2551 และโรคไข้หวัดใหญ่ H1N1 2009
แต่ภาวะการลงทุนมีแนวโน้มดีขึ้นในครึ่งหลังของปี 2552
โดยได้รับปัจจัยบวกจากความชัดเจนในการฟื้นตัวทางเศรษฐกิจไทยและเศรษฐกิจโลก
ประกอบกับสถานการณ์การเมืองภายในประเทศคลี่คลายในทางที่ดีขึ้นทำให้เกิดความเชื่อมั่นการลงทุน

โครงสร้างนักลงทุนในตลาดหลักทรัพย์แห่งประเทศไทยมีการเปลี่ยนแปลง
ซึ่งผลกระทบจากวิกฤตการเงินในสหรัฐฯ ส่งผลให้นักลงทุนต่างชาติชะลอการลงทุน
สัดส่วนมูลค่าการซื้อขายของนักลงทุนรายย่อยในประเทศได้เพิ่มขึ้นจากร้อยละ 54 ในปี 2551
เป็นร้อยละ 61 ในปี 2552 สัดส่วนมูลค่าการซื้อขายของนักลงทุนสถาบันในประเทศทรงตัวที่ร้อยละ
7 ขณะที่สัดส่วนมูลค่าการซื้อขายของบัญชีบริษัทหลักทรัพย์ขยายตัวจากร้อยละ 10 เป็นร้อยละ 12
แต่สัดส่วนนักลงทุนต่างประเทศลดลงจากร้อยละ 29 เป็นร้อยละ 19 ในปี 2552

ทั้งนี้ ความเชื่อมั่นต่อการฟื้นตัวทางเศรษฐกิจ ทำให้ดัชนีตลาดหลักทรัพย์ (SET Index) ในปี 2552
ปรับตัวสูงขึ้นปิดที่ระดับ 734.54 จุด ณ วันที่ 31 ธันวาคม 2552 เพิ่มขึ้นอย่างมีนัยสำคัญถึงร้อยละ
63.25 เมื่อเทียบกับสิ้นปี 2551 ซึ่งปิดที่ระดับ 449.96 จุด
ในขณะที่ตลาดอนุพันธ์มีปริมาณการซื้อขายรวมเพิ่มขึ้นร้อยละ 44 จากปริมาณซื้อขาย 2.15 ล้านสัญญา
หรือเฉลี่ย 8,837 สัญญาต่อวันในปี 2551 เพิ่มขึ้นเป็น 3.07 ล้านสัญญา หรือเฉลี่ย 12,771
สัญญาต่อวันในปี 2552 ซึ่งได้ผลบวกจากภาวะการลงทุนที่ฟื้นตัว และการเพิ่มสินค้าใหม่ 2 ประเภท
ได้แก่ GOLD Futures เริ่มซื้อขายในเดือนกุมภาพันธ์ 2552 และเพิ่ม STOCK Futures อีก 11
ตัว เริ่มการซื้อขายในเดือนมิถุนายน 2552 โดยประกอบด้วย

 SET50 Index Futures 10,381 สัญญาต่อวัน

 SET50 Index Options 393 สัญญาต่อวัน

 Gold Futures 1,397 สัญญาต่อวัน และ

 Stock Futures 600 สัญญาต่อวัน

คิดเป็นมูลค่าการซื้อขายรวมเฉลี่ย 5,589 ล้านบาทต่อวัน เพิ่มขึ้นร้อยละ 47 จากระดับ 3,810
ล้านบาทในปี 2551 หรือคิดเป็นสัดส่วนร้อยละ 31
ของมูลค่าการซื้อขายในตลาดหลักทรัพย์แห่งประเทศไทย
โดยมีสัดส่วนนักลงทุนทั่วไปเพิ่มขึ้นจากร้อยละ 57 ในปี 2551 เป็นร้อยละ 60 ในปี 2552
นักลงทุนสถาบันในประเทศเพิ่มขึ้นจากร้อยละ 26 เป็นร้อยละ 29
แต่นักลงทุนต่างประเทศกลับลดลงจากร้อยละ 17 เป็นร้อยละ 11 ในปี 2552

แหล่งที่มาของเงินทุน : บริษัทมีแหล่งที่มาของเงินทุนจากส่วนของผู้ถือหุ้น
และบริษัทได้จัดหาเงินบางส่วนจากการกู้ยืม
เพื่อใช้เป็นแหล่งเงินทุนสำรองให้เกิดความคล่องตัวในการดำเนินธุรกิจ

(13) บริษัทหลักทรัพย์จัดการกองทุน อยุธยา จำกัด

ลักษณะบริการ :
บริษัทดำเนินธุรกิจให้บริการจัดการและบริหารกองทุนรวมที่ลงทุนในตราสารทางการเงินและหลักทรัพย์ประเภทต่าง
ๆ
ทั้งในและต่างประเทศตามที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์

การตลาดและภาวะการแข่งขัน : บริษัทมีธนาคารเป็นผู้ถือหุ้นรายใหญ่
โดยบริษัทมีนโยบายการตลาดที่มุ่งเน้นการขยายฐานลูกค้าทั้งลูกค้ารายย่อย ลูกค้ารายใหญ่
และลูกค้าสถาบัน โดยส่วนหนึ่งมาจากฐานลูกค้าของธนาคาร
ประกอบกับประสบการณ์และความเชี่ยวชาญในการบริหารสินทรัพย์
ทำให้บริษัทได้รับความเชื่อมั่นจากผู้ลงทุน นอกจากนี้
บริษัทได้เข้าเป็นผู้ถือหุ้นใหญ่ของบริษัทหลักทรัพย์จัดการกองทุนรวม พรีมาเวสท์ จำกัด เมื่อวันที่ 18
กันยายน 2552 และได้รับโอนกองทุนทั้งหมดจำนวนประมาณ 12,000 ล้านบาท
ของบริษัทหลักทรัพย์จัดการกองทุนรวม พรีมาเวสท์ จำกัด
มาอยู่ภายใต้การบริหารจัดการของบริษัทตั้งแต่วันที่ 19 ตุลาคม 2552 เป็นต้นมา
โดยปัจจุบันบริษัทมีทรัพย์สินภายใต้การบริหารในกองทุนรวม กองทุนส่วนบุคคล กองทุนสำรองเลี้ยงชีพ
และกองทุนอสังหาริมทรัพย์กว่า 66,000 ล้านบาท (ข้อมูล ณ วันที่ 30 ธันวาคม 2552 ที่มา :
สมาคมบริษัทจัดการลงทุน)

แหล่งที่มาของเงินทุน :
บริษัทมีแหล่งที่มาของเงินทุนจากเงินทุนหมุนเวียนของบริษัทและเงินกู้ยืมจากธนาคาร

(14) บริษัทหลักทรัพย์จัดการกองทุนรวม พรีมาเวสท์ จำกัด

บริษัทเข้าเป็นบริษัทย่อยของบริษัทหลักทรัพย์จัดการกองทุน อยุธยา จำกัด เมื่อวันที่ 18 กันยายน
2552 และบริษัทได้โอนกองทุนทั้งหมดจำนวนประมาณ 12,000 ล้านบาท
ไปอยู่ภายใต้การบริหารจัดการของบริษัทหลักทรัพย์จัดการกองทุน อยุธยา จำกัด ตั้งแต่วันที่ 19
ตุลาคม 2552 เป็นต้นมา

4.2.1.2 บริษัทในกลุ่มธุรกิจสนับสนุน

(1) บริษัท สยามเรียลตี้แอนด์เซอร์วิส จำกัด

ลักษณะบริการ : บริษัทดำเนินธุรกิจหลัก คือจัดหารถยนต์ให้เช่า
และให้บริการด้านบุคลากรแก่ธนาคารและบริษัทในเครือ

การตลาดและภาวะการแข่งขัน : บริษัทไม่มีคู่แข่งทางด้านการตลาด เนื่องจากทำธุรกรรม
คือการให้บริการสนับสนุนธนาคารซึ่งเป็นผู้ถือหุ้นใหญ่ และบริษัทในเครือของธนาคารเท่านั้น
ซึ่งเป็นไปตามที่ธนาคารแห่งประเทศไทยกำหนดขอบเขตไว้

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

(2) บริษัท  โทเทิล เซอร์วิสเซส โซลูชั่นส์ จำกัด (มหาชน)

ลักษณะบริการ :
บริษัทดำเนินธุรกิจให้บริการติดตามทวงถามรับชำระหนี้ จนถึงดำเนินการกระบวนการศาล
เพื่อฟ้องร้องเรียกทรัพย์คืนจากลูกหนี้ค้างชำระ
บริษัทให้บริการติดตามทวงถามรับชำระหนี้ในกลุ่มสินเชื่อส่วนบุคคล และบัตรเครดิต
ให้กับบริษัทผู้ว่าจ้างที่ดำเนินธุรกิจให้สินเชื่อส่วนบุคคลและบัตรเครดิตที่ธนาคารเป็นผู้ถือหุ้นรายใหญ่
อาทิ บริษัท จีอี แคปปิตอล (ประเทศไทย) จำกัด บริษัท เจเนอรัล คาร์ดเซอร์วิสเซส จำกัด
บริษัท บัตรกรุงศรีอยุธยา จำกัด และบริษัท เทสโก้ คาร์ด เซอร์วิสเซส จำกัด เป็นต้น

การตลาดและภาวะการแข่งขัน :
บริษัทมีประสบการณ์และมีความเชี่ยวชาญในการดำเนินการติดตามทวงถามรับชำระหนี้
รวมถึงยังมีระบบ ระเบียบปฏิบัติ
ในการควบคุมการทวงถามหนี้อย่างเคร่งครัดและมุ่งเน้นในเรื่องของการดำเนินงานให้เป็นไปตามเงื่อนไขที่ธนาคารแห่งประเทศไทยกำหนด
ตามความต้องการของบริษัทผู้ว่าจ้าง ทำให้ได้รับการไว้วางใจจากบริษัทผู้ว่าจ้างเสมอมา

แหล่งที่มาของเงินทุน : แหล่งที่มาของเงินทุนบริษัทมาจากผู้ถือหุ้น

4.2.1.3 บริษัทอยู่ระหว่างการชำระบัญชี

(1) บริษัท อยุธยา แคปปิตอล ลีส จำกัด

บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 26 ธันวาคม 2551
และอยู่ระหว่างขั้นตอนการชำระบัญชี

(2) บริษัท สำนักงานกฎหมายกรุงศรีอยุธยา จำกัด

บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 3 มกราคม 2551
และอยู่ระหว่างขั้นตอนการชำระบัญชี

(3) บริษัท อยุธยา ดิริฟวทีฟส์ จำกัด

บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 19 พฤษภาคม 2552
และอยู่ระหว่างขั้นตอนการชำระบัญชี

4.2.2 บริษัทร่วม

(1) บริษัท เทสโก้ คาร์ด เซอร์วิสเซส จำกัด

ลักษณะบริการ : บริษัทดำเนินธุรกิจหลักในการให้บริการบัตรเครดิต
และบริการที่เกี่ยวข้องภายใต้ชื่อผลิตภัณฑ์ของบัตรเครดิตเทสโก้
บริษัทยังให้บริการทางด้านการประกันภัยที่หลากหลายแก่ผู้ที่มาซื้อสินค้าที่เทสโก้
โลตัสและลูกค้าบัตรเครดิตเทสโก้ ผ่านบริษัทนายหน้าซื้อขายซึ่งเป็นบริษัทย่อยของบริษัท ได้แก่ บริษัท
เทสโก้ เจเนอรัล อินชัวรันส์ โบรคเกอร์ จำกัด และ บริษัท เทสโก้ ไลฟ์ แอชชัวรันส์ โบรคเกอร์
จำกัด

การตลาดและภาวะการแข่งขัน : เนื่องจากสภาวะถดถอยทางเศรษฐกิจอย่างต่อเนื่อง
ทำให้การเติบโตของธุรกิจบัตรเครดิตโดยทั่วไปมีอัตราการเติบโตชะลอตัวลง
และผู้ถือบัตรเครดิตมีความระมัดระวังในการใช้บัตรเครดิตมากขึ้น ทั้งนี้
นโยบายจากธนาคารแห่งประเทศไทย
ในเรื่องการกำหนดอัตราขั้นต่ำในการชำระคืนไม่น้อยกว่าร้อยละ 10
ซึ่งมีผลบังคับใช้ตั้งแต่เดือนเมษายน 2550 เป็นต้นมา ส่งผลให้ภาระหนี้ต่อผู้บริโภคสูงขึ้น
โดยปริมาณการใช้จ่ายผ่านบัตรเครดิตเพิ่มขึ้นร้อยละ 5 ในปี 2552 เมื่อเปรียบเทียบกับปีก่อน
ขณะที่ปริมาณการใช้บัตรเครดิตในปี 2552 ยังคงอยู่ในระดับเดียวกับปี 2551
เนื่องจากสภาวะถดถอยทางเศรษฐกิจ

ด้วยสาเหตุดังกล่าวบริษัทจึงได้มุ่งเน้นการรักษาความสัมพันธ์ของกลุ่มลูกค้าที่มีคุณภาพโดยการใช้กลยุทธ์การตลาดเจาะลึกเฉพาะกลุ่ม
โดยเสนอ “การคืนเงินสูงสุด” สำหรับลูกค้าที่ใช้จ่ายที่เทสโก้ โลตัส นอกจากนี้
บริษัทยังมุ่งเน้นการเติบโตของรายได้ของการประกันภัยและการเพิ่มฐานลูกค้า
โดยการเสนอผลิตภัณฑ์บัตรเครดิตใน เทสโก้ โลตัส ไฮเปอร์มาเก็ต และทำงานร่วมกับบริษัทย่อย
(บริษัท เทสโก้ เจเนอรัล อินชัวรันส์ โบรคเกอร์ จำกัด และ บริษัท เทสโก้ ไลฟ์ แอชชัวรันส์
โบรคเกอร์ จำกัด)
เพื่อขายผลิตภัณฑ์ทางด้านการประกันภัยแก่ฐานลูกค้าบัตรเครดิตที่มีอยู่เพื่อเพิ่มความมั่นคงและรายได้ให้แก่บริษัท

จากกลยุทธ์การตลาดดังกล่าว
ช่วยให้การเติบโตทั้งในด้านการขยายจำนวนบัตรเครดิตและปริมาณการใช้จ่ายผ่านบัตรเครดิตของบริษัท
มีอัตราการเติบโตที่ใกล้เคียงกับตลาดธุรกิจบัตรเครดิตไทย

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น การกู้ยืมเงินจากธนาคาร
และสถาบันการเงินอื่น รวมถึงแหล่งเงินทุนอื่น ๆ ด้วย

(2) บริษัท เทสโก้ ไลฟ์ แอสชัวรันส์ โบรคเกอร์ จำกัด

ลักษณะบริการ : บริษัทดำเนินธุรกิจหลักในการให้บริการผลิตภัณฑ์ประกันชีวิตประเภทต่าง ๆ
แก่ลูกค้าบัตรเครดิตเทสโก้ และลูกค้าของเทสโก้ โลตัส

การตลาดและภาวะการแข่งขัน : เนื่องจากสภาวะถดถอยทางเศรษฐกิจอย่างต่อเนื่อง
ทำให้การเติบโตของธุรกิจการประกันภัยมีอัตราการเติบโตชะลอตัวลง
และผู้บริโภคใช้จ่ายเพื่อสินค้าด้านการประกันภัยลดลง
เหตุผลข้างต้นเป็นจริงในส่วนที่เกี่ยวข้องกับการประกันภัยที่มีราคาสูง เช่น การประกันชีวิต
ยอดขายของบริษัทในปี 2552 อยู่ในระดับราบ
เนื่องจากความตึงเครียดในการใช้จ่ายของผู้บริโภคดังเหตุผลที่กล่าวมาข้างต้น

บริษัทมุ่งเน้นการนำเสนอผลิตภัณฑ์ที่มีราคาดีแก่ลูกค้า เพื่อให้ลูกค้าเทสโก้
โลตัสและลูกค้าบัตรเครดิตเทสโก้ ได้มีตัวเลือกที่มากที่สุดและคุ้มค่าที่สุด กลยุทธ์การตลาดนี้
ช่วยให้การเติบโตของเบี้ยประกันชีวิตของบริษัทสอดคล้องกับตลาดการประกันภัย

แหล่งที่มาของเงินทุน : บริษัทมีแหล่งที่มาของเงินทุนจากบริษัทแม่ (บริษัท เทสโก้ คาร์ด
เซอร์วิสเซส จำกัด)

(3) บริษัท เทสโก้ เจเนอรัล อินชัวรันส์ โบรคเกอร์ จำกัด

ลักษณะบริการ : บริษัทดำเนินธุรกิจหลักในการให้บริการผลิตภัณฑ์ประกันวินาศภัยประเภทต่าง ๆ
แก่ลูกค้าบัตรเครดิตเทสโก้ และลูกค้าของเทสโก้ โลตัส

การตลาดและภาวะการแข่งขัน : เนื่องจากสภาวะถดถอยทางเศรษฐกิจอย่างต่อเนื่อง
ทำให้การเติบโตของธุรกิจการประกันวินาศภัยมีอัตราการเติบโตชะลอตัวลง
และผู้บริโภคใช้จ่ายเพื่อสินค้าทางด้านการประกันวินาศภัยลดลง แต่บริษัทมียอดการขายที่โดดเด่นในปี
2552 จากการเน้นการขายผลิตภัณฑ์ประกันวินาศภัยสำหรับสินค้าที่มีมูลค่าสูง (เช่น ประกันรถยนต์)
และโดยการกำหนดกลุ่มลูกค้าเป้าหมายไปที่ลูกค้าที่ถูกปฏิเสธจากบริษัทนายหน้าซื้อขายอื่น
และบริษัทที่เน้นการขายแก่องค์กร ยอดขายในปี 2552 เพิ่มขึ้นร้อยละ 119
เมื่อเทียบกับปีก่อนเนื่องจากเหตุผลดังกล่าวข้างต้น

บริษัทมุ่งเน้นการขยายการจัดจำหน่ายควบคู่ไปกับการการเพิ่มประเภทของผลิตภัณฑ์ประกันวินาศภัยและการเพิ่มบริษัทประกันวินาศภัยให้หลากหลายเพื่อให้ลูกค้าเทสโก้
โลตัสและลูกค้าบัตรเครดิตเทสโก้ ได้มีตัวเลือกมากที่สุดและคุ้มค่าที่สุด จากกลยุทธ์การตลาดดังกล่าว
ช่วยให้การเติบโตของยอดขายของการประกันวินาศภัยของบริษัทดีกว่าอัตราตลาดการประกันวินาศภัย

แหล่งที่มาของเงินทุน : บริษัทมีแหล่งที่มาของเงินทุนจากบริษัทแม่ (บริษัท เทสโก้ คาร์ด
เซอร์วิสเซส จำกัด)

(4) บริษัท ควอลิตี้ ไลฟ์ แอสชัวรันส์ โบรกเกอร์ จำกัด

ลักษณะบริการ : บริษัทประกอบธุรกิจนายหน้าประกันชีวิต บริษัทได้จดทะเบียนจัดตั้งบริษัทเมื่อวันที่ 4
มิถุนายน 2550 ด้วยทุนจดทะเบียน 2 ล้านบาท

การตลาดและภาวะการแข่งขัน :
บริษัทมีนโยบายการตลาดที่นำเสนอผลิตภัณฑ์ประกันชีวิตประเภทประกันอุบัติเหตุส่วนบุคคล
ประกันสุขภาพและประกันคุ้มครองวงเงินสินเชี่อ ผ่านฐานลูกค้าบัตรเครดิตกรุงศรี จีอี
เซ็นทรัลเครดิต คาร์ด บัตรเครดิตโรบินสัน วีซ่า บัตรโฮมโปร วีซ่า และเฟิร์สช้อยส์ วีซ่า คาร์ด
รวมถึงสินเชื่อเฟิร์สช้อยส์และสินเชื่อเพาเวอร์บาย

แหล่งที่มาของเงินทุน : บริษัทมีแหล่งที่มาของเงินทุนจากบริษัท จีอี แคปปิตอล (ประเทศไทย)
จำกัด คิดเป็นสัดส่วนร้อยละ 25 และผู้ถือหุ้นรายย่อยคิดเป็นสัดส่วนร้อยละ 75

(5) บริษัท ควอลิตี้ เจเนอรัล อินชัวรันส์ โบรกเกอร์ จำกัด

ลักษณะบริการ : บริษัทประกอบธุรกิจนายหน้าประกันวินาศภัย
บริษัทได้จดทะเบียนจัดตั้งบริษัทเมื่อวันที่ 29 พฤษภาคม 2550 ด้วยทุนจดทะเบียน 2 ล้านบาท

การตลาดและภาวะการแข่งขัน : บริษัทมีนโยบายการตลาดที่นำเสนอผลิตภัณฑ์ประกันภัย
วินาศภัยประเภทประกันภัยอุบัติเหตุส่วนบุคคลและประกันภัยรถยนต์ ผ่านฐานลูกค้าบัตรเครดิตกรุงศรี
จีอี เซ็นทรัลเครดิต คาร์ด บัตรเครดิตโรบินสัน วีซ่า บัตรโฮมโปร วีซ่า และเฟิร์สช้อยส์ วีซ่า
คาร์ด รวมถึงสินเชื่อเฟิร์สช้อยส์และสินเชื่อเพาเวอร์บาย

แหล่งที่มาของเงินทุน : บริษัทมีแหล่งที่มาของเงินทุนจากบริษัท จีอี แคปปิตอล (ประเทศไทย)
จำกัด คิดเป็นสัดส่วนร้อยละ 25 และผู้ถือหุ้นรายย่อยคิดเป็นสัดส่วนร้อยละ 75

(6) บริษัท เมโทร เดซิกนี จำกัด

บริษัทได้จดทะเบียนจัดตั้งบริษัทเมื่อวันที่ 4 มีนาคม 2552 ด้วยทุนจดทะเบียน 100,000 บาท
โดยเป็นบริษัทที่จัดตั้งขึ้นตามข้อตกลงร่วมกันระหว่างธนาคารและผู้ร่วมสนับสนุนสินเชื่อให้แก่บริษัท
รถไฟฟ้ากรุงเทพ จำกัด (มหาชน) (“BMCL”) โดยมีวัตถุประสงค์เพื่อให้บริษัทรับโอนสิทธิต่างๆ
ทั้งหมดตามสัญญาสัมปทานระหว่างการรถไฟฟ้าขนส่งมวลชนแห่งประเทศไทย (“รฟม.”) กับ BMCL
กรณี BMCL ผิดสัญญาสัมปทานกับ รฟม. หรือ BMCL ผิดข้อตกลงสัญญาเงินกู้กับกลุ่มเจ้าหนี้ ทั้งนี้
บริษัทยังไม่ได้ดำเนินธุรกิจใด ๆ

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น